Irvell f'Tessalonika

Għaddew minn Amfipoli u Apollonja u waslu Tessalonika, fejn kien hemm sinagoga tal-Lhud.

Pawlu daħal magħhom fis-sinagoga, kif kien imdorri jagħmel.

Għal tliet Sibtijiet wara xulxin kien jiddiskuti magħhom fuq l-Iskrittura, u jfehemhom u jippruvalhom li l-Messija kellu jbati u jqum mill-imwiet.

U kien jgħidilhom: "Il-Messija hu dan Ġesù li jien qiegħed inxandar lilkom."

Xi wħud minnhom emmnu u ssieħbu miegħu u ma' Sila; fosthom kien hemm għadd kbir ta' Griegi li kienu jqimu lil Alla , u mhux ftit nisa mill-kbarat.

Imma l-Lhud ġiethom l-għira, ġabru xi rġiel bla kont mit-triqat, ġemgħu l-folla, u qajmu rvell sħiħ fil-belt.

Daħlu d-dar ta' Ġason ifittxu lil Pawlu u 'l Sila biex iressquhom quddiem il-poplu.

Billi ma sabuhomx, kaxkru lil Ġason u 'l xi wħud mill-aħwa quddiem il-kapijiet tal-belt u bdew jgħajtu: "Dawn l-irġiel, li qallbu d-dinja ta' taħt fuq, ġew hawn ukoll u laqagħhom għandu Ġason.

Huma lkoll qegħdin jeħduha kontra d-digrieti ta' Ċesari, għax qegħdin jgħidu li hemm sultan ieħor, li hu Ġesù."

Meta semgħu dan il-kliem, il-folla u l-kapijiet tal-belt tħawdu.

Imbagħad, wara li Ġason u l-oħrajn għamlu tajjeb għalihom, ħallewhom imorru.

Pawlu u Sila f'Berija

Minnufih billejl l-aħwa qabbdu t-triq lil Pawlu u 'l Sila għal Berija.

Kif waslu hemm, baqgħu sejrin lejn is-sinagoga tal-Lhud.

Dawn il-Lhud kienu nies ta' qalb kbira aktar minn dawk ta' Tessalonika; huma laqgħu l-kelma bil-ħeġġa kollha, u kuljum bdew iqallbu l-Iskrittura biex jaraw jekk dak li semgħu kienx minnu.

Għalhekk ħafna minnhom emmnu; hekk ukoll għadd ġmielu ta' Griegi, nisa nobbli u rġiel.

Iżda malli l-Lhud ta' Tessalonika saru jafu li Pawlu kien xandar il-kelma ta' Alla f'Berija wkoll, marru hemm ukoll u bdew iqanqlu u jħawdu l-folol.

Minnufih l-aħwa qabbdu t-triq lil Pawlu sa xatt il-baħar, waqt li Sila u Timotju baqgħu hemm.

Dawk li marru ma' Pawlu wassluh sa Ateni.

Imbagħad reġgħu lura, bl-ordni għal Sila u Timotju biex imorru ħdejh mill-aktar fis.

Pawlu f'Ateni

Kemm dam Ateni jistenniehom, Pawlu kien jinkedd fih innifsu jara l-belt mimlija idoli.

Għalhekk fis-sinagoga kien jiddiskuti mal-Lhud u ma' dawk kollha li kuljum kienu jinzertaw għaddejjin mill-pjazza tal-belt.

Resqu wkoll jitħaddtu miegħu xi Epikurin u Stojċi .

Uħud minnhom kienu jgħidu: "X'għandu x'jgħid dan il-lablâb?"

U oħrajn: "Donnu messaġġier ta' xi allat stranġiera."

Għax kien ixandar lil Ġesù u l-qawmien mill-imwiet.

Għalhekk ħaduh magħhom u marru fl-Arjopagu u qalulu: "Nistgħu nkunu nafu x'inhu dan it-tagħlim ġdid li qiegħed tgħallem?

Għax int semmajtna ħwejjeġ li qatt ma smajna bihom, u aħna nixtiequ nkunu nafu x'inhuma dawn."

Issa l-Atenin kollha u l-barranin li kienu joqogħdu hemm ma kienu jedhew b'xejn ħlief b'li jgħidu jew jisimgħu xi ħaġa ġdida.

Imbagħad Pawlu, wieqaf f'nofs l-Arjopagu, qabad jitkellem: "Irġiel ta' Ateni, qiegħed nara li intom f'kollox nies mill-aktar reliġjużi.

Jien u għaddej u nħares lejn ix-xbihat qaddisa tal-qima tagħkom, sibt ukoll artal b'din il-kitba fuqu, 'Lil Alla Mhux Magħruf'.

Għalhekk, dak li intom tqimuh bla ma tagħrfuh, inħabbarhulkom jien.

Alla, li għamel id-dinja u kulma fiha, u li hu sid is-sema u l-art, ma joqgħodx f'tempji maħduma bl-idejn, anqas ma jqimuh b'offerti minn idejn il-bniedem bħallikieku kienet tonqsu xi ħaġa, hu, li jagħti lil kulħadd il-ħajja u n-nifs u kollox.

Minn bniedem wieħed għamel il-ġens kollu tal-bnedmin biex jgħammru fuq wiċċ l-art kollha, u qassmilhom bil-qjies iż-żminijiet u t-truf tal-art fejn għandhom jgħammru; u dan għamlu biex huma jfittxu lil Alla u forsi jħossuh b'idejhom u jsibuh; u tassew, hu mhuwiex 'il bogħod minn kull wieħed minna.

Aħna fih ngħixu, nitħarrku u aħna; u, kif qalu xi wħud mill-poeti tagħkom , 'Aħna tassew nisel tiegħu.'

Mela ladarba aħna nisel ta' Alla, ma għandniex naħsbu li hu jixbah lid-deheb jew lill-fidda jew lill-ħaġar, qisu xbieha ġejja minn sengħet u moħħ il-bniedem.

Alla għalaq għajnejh sakemm il-bnedmin kienu għadhom ma jafux; issa għarrafhom li kulħadd għandu jindem, hu fejn hu.

Għax hu għażel jum li fih għandu jagħmel ħaqq ġust mid-dinja permezz ta' bniedem li ħatru hu ; u ta' dan kollu ta prova quddiem kulħadd billi lilu qajmu mill-imwiet."

Malli semgħu kliemu fuq il-qawmien mill-imwiet, xi wħud minnhom bdew jidħku; iżda oħrajn qalu: "Nerġgħu nisimgħuk fuq dan darb'oħra."

Hekk Pawlu ħareġ minn ġo nofshom.

Imma xi wħud issieħbu miegħu u emmnu; fost dawn kien hemm ukoll Djonisju l-Arjopagita u waħda mara jisimha Damari u oħrajn magħhom.


Pawlu f'Korintu

Wara dan, Pawlu ħalla Ateni u mar Korintu .

Hemm sab wieħed Lhudi minn Pontu , jismu Akwila, li kien għadu kemm wasal mill-Italja ma' martu Prixxilla; għax l-imperatur Klawdju kien ordna biex il-Lhud kollha jitilqu minn Ruma.

Pawlu mar għandhom u, billi kellu l-istess sengħa tagħhom, qagħad jaħdem magħhom.

Is-sengħa tagħhom kienet li jagħmlu t-tined.

Kull nhar ta' Sibt kien imur jiddiskuti fis-sinagoga u jfittex li jipperswadi lil-Lhud u l-Griegi.

Meta Sila u Timotju waslu mill-Maċedonja , Pawlu ta ruħu kollu kemm hu għax-xandir tal-kelma, u kien jixhed lil-Lhud li Ġesù huwa l-Messija.

Iżda huma waqfulu u bdew jidgħulu, u għalhekk Pawlu farfar ħwejġu u qalilhom: "Intom taħtu għat-telfien tagħkom, jien ma għandix ħtija!

Minn issa 'l quddiem se ngħaddi għal għand il-pagani."

Imbagħad telaq minn hemm u mar għand wieħed jismu Titu Ġustu, li kien iqim lil Alla , u li daru kienet maġenb is-sinagoga.

Krispu, il-kap tas-sinagoga, u l-familja tiegħu kollha emmnu fil-Mulej, u ħafna mill-Korintin, li kienu jisimgħu lil Pawlu, emmnu huma wkoll u tgħammdu.

Darba billejl il-Mulej deher lil Pawlu u qallu: "La tibżax, imma tkellem u tiskotx, għax jiena miegħek, u ħadd ma hu se jmidd idu fuqek biex jagħmillek ħsara; għax poplu kbir hawn għalija f'din il-belt."

Pawlu qagħad hemm sena u sitt xhur, jgħallimhom il-kelma ta' Alla.

Imma meta Galljon sar prokonslu tal-Akaja, il-Lhud qamu għalenija kontra Pawlu, tellgħuh quddiem il-qorti, u qalu: "Dan il-bniedem qiegħed jipperswadi lin-nies biex iqimu lil Alla kontra l-Liġi."

Xħin Pawlu kien se jiftaħ fommu, Galljon qal lil-Lhud; "Li kieku kien hemm xi ħtija jew delitt, kien ikun hemm raġuni li nismagħkom bis-sabar kollu lilkom il-Lhud: imma jekk din hi kwistjoni dwar kliem u ismijiet u l-Liġi tagħkom, arawha intom; jien ma rridx nagħmilha ta' mħallef fi ħwejjeġ bħal dawn."

U bagħathom 'il barra mill-qorti.

Imbagħad ilkoll qabdu f'Sòsteni, il-kap tas-sinagoga, u tawh xebgħa quddiem il-qorti.

Imma Galljon ma ta ebda kas ta' dan.

Pawlu lura f'Antjokja tas-Sirja

Pawlu baqa' hemm għal ħafna ġranet.

Imbagħad infired mill-aħwa u rħielha bil-baħar lejn is-Sirja.

Kellu miegħu lil Prixxilla u Akwila.

F'Kenkri qata' xagħru, għax kellu wegħda.

Meta waslu Efesu, Pawlu ħalla lill-oħrajn u mar fis-sinagoga jiddiskuti mal-Lhud.

Huma talbuh joqgħod hemm ftit ieħor; hu ma riedx, imma xħin ġie biex jinfired minnhom qalilhom: "Jekk Alla jrid, nerġa' niġi għandkom."

U telaq minn Efesu bil-baħar.

Meta wasal Ċesarija, tala' Ġerusalemm isellem lill-Knisja, u mbagħad niżel Antjokja.

Wara li għadda ftit taż-żmien hemmhekk, telaq u qagħad idur minn post għal ieħor fl-art tal-Galazja u l-Friġja , iwettaq id-dixxipli kollha.

Apollu jippriedka f'Efesu

Wieħed Lhudi minn Lixandra, jismu Apollu, wasal Efesu.

Kien raġel jinqala' biex jitkellem, u għaref fl-Iskrittura.

Kien mgħallem fit-Triq tal-Mulej, u kien jitkellem b'ħeġġa kbira u jgħallem fuq Ġesù, għad li kien jaf biss bil-magħmudija ta' Ġwanni.

Dan beda jitkellem bi qlubija kbira fis-sinagoga.

Prixxilla u Akwila semgħuh; ħaduh magħhom u fissrulu t-Triq ta' Alla iktar bir-reqqa.

Billi hu ried imur l-Akaja, l-aħwa għamlulu l-qalb u kitbu lid-dixxipli biex jilqgħuh.

Meta wasal hemm, bis-saħħa tal-grazzja li kellu, kien ta' għajnuna kbira għal dawk li kienu emmnu.

U bil-qawwa kollha kien jagħlaq ħalq il-Lhud quddiem kulħadd billi jurihom mill-Iskrittura li Ġesù hu l-Messija.


Pawlu f'Efesu

Meta Apollu kien Korintu, Pawlu għadda mill-inħawi ta' fuq u wasal Efesu, fejn sab xi dixxipli u staqsiehom: "Ħadtu intom l-Ispirtu s-Santu meta emmintu?"

Iżda huma weġbuh: "Le, anqas biss smajna li hemm l-Ispirtu s-Santu!"

"Mela x'magħmudija ħadtu?" staqsiehom Pawlu.

"Il-magħmudija ta' Ġwanni," weġbuh huma.

Imbagħad Pawlu qalilhom: "Ġwanni għammed bil-magħmudija tal-indiema; imma lin-nies kien jgħidilhom biex jemmnu f'dak li kellu jiġi warajh, jiġifieri, f'Ġesù."

Xħin semgħu dan, tgħammdu f'isem il-Mulej Ġesù.

Imbagħad, kif Pawlu qegħdilhom idejh fuqhom, niżel fuqhom l-Ispirtu s-Santu u bdew jitkellmu b'ilsna u jħabbru .

B'kollox kienu madwar tnax-il raġel.

Għal tliet xhur Pawlu kien imur fis-sinagoga, jitkellem bi qlubija kbira u jfittex li jipperswadihom fuq is-Saltna ta' Alla.

Xi wħud kienu jwebbsu rashom u ma ridux jemmnu, u bdew imaqdru t-Triq tal-Mulej quddiem il-ġemgħa kollha.

Għalhekk Pawlu telaq minn magħhom, ġabar miegħu d-dixxipli, u kien joqgħod jitkellem magħhom kuljum fl-iskola ta' wieħed jismu Tirannu.

Dan baqa' sejjer għal sentejn, tant li dawk kollha li kienu joqogħdu fl-Asja, kemm Lhud u kemm Griegi, semgħu l-kelma tal-Mulej.

Ulied Xeva

U Alla kien jagħmel mirakli mhux żgħar permezz ta' Pawlu, hekk li, meta kienu jieħdu mkatar jew fradal li jkunu messew miegħu u jqegħduhom fuq il-morda, dawn kienu jfiqu mill-mard tagħhom u l-ispirti ħżiena kienu joħorġu minnhom.

Kien hemm xi wħud mill-eżorċisti Lhud iduru ma' dawk l-inħawi, u bdew isejħu l-isem tal-Mulej Ġesù fuq dawk li kellhom l-ispirti ħżiena u jgħidulhom: "Niskunġrak b'dak Ġesù li jxandar Pawlu."

Kien hemm seba' wlied ta' wieħed jismu Xeva, qassis kbir Lhudi, li kienu jagħmlu dan.

Imma l-ispirtu ħażin weġibhom: "Lil Ġesù nafu, u lil Pawlu nafu wkoll, imma intom min intom?"

Imbagħad ir-raġel li kellu l-ispirtu ħażin ħebb għalihom, għelibhom ilkoll u qabadhom b'saħħtu kollha, hekk li ħarbu minn dik id-dar imneżżgħin u kollhom miġruħa.

Dan saru jafu bih il-Lhud u l-Griegi kollha li kienu joqogħdu Efesu, u waqa' biża' fuqhom ilkoll; u isem il-Mulej Ġesù kien igglorifikat bil-bosta.

Ħafna minn dawk li emmnu bdew jersqu biex jistqarru u jxandru għemilhom .

U bosta minn dawk li qabel kienu jagħmlu s-sħarijiet ġiebu l-kotba tagħhom u ħarquhom quddiem kulħadd.

Meta għamlu l-istima tagħhom, sabu li kienu jiswew ħamsin elf biċċa tal-fidda.

Hekk il-kelma tal-Mulej baqgħet tikber u tissaħħaħ bil-qawwa kollha.

Irvell f'Efesu

Wara li seħħ dan kollu, Pawlu għamel il-ħsieb li jmur il-Maċedonja u l-Akaja biex minn hemm jibqa' sejjer Ġerusalemm.

Qal ukoll: "Wara li mmur hemm, jeħtieġ nara Ruma wkoll."

Għalhekk bagħat lejn il-Maċedonja lil Timotju u 'l Erastu, tnejn minn dawk li kienu jgħinuh, u hu baqa' għal ftit taż-żmien ieħor fl-Asja.

Mela dik il-ħabta nqala' inkwiet mhux żgħir minħabba t-Triq tal-Mulej.

Kien hemm wieħed arġentier, jismu Demetriju, li kien jagħmel mudelli tal-fidda tat-tempju ta' Artemi , u, bis-saħħa tiegħu, in-nies tas-sengħa kienu jaqilgħu ħafna flus.

Dan laqqagħhom flimkien ma' nies ta' snajja' oħra bħal tagħhom, u qalilhom: "Ħbieb, intom tafu li l-għana tagħna ġej mill-qligħ ta' din is-sengħa.

Qegħdin taraw u tisimgħu li dan Pawlu qiegħed idawwar u jaqleb ħafna nies, mhux biss f'Efesu, imma tista' tgħid fl-Asja kollha.

Qiegħed jgħidilhom li allat maħduma bl-idejn ma huma allat xejn.

Dan hu l-biża' tagħna, li mhux biss din is-sengħa tagħna ma jibqgħux jistmawha, iżda li saħansitra t-tempju ta' Artemi l-kbira, l-alla tagħna, jiġi fix-xejn; u fl-aħħar jiġri li tonqos il-glorja kbira ta' dik li hi miqjuma fl-Asja u d-dinja kollha."

Xħin semgħu dan, imtlew bl-għadab u qabdu jgħajtu: "Kbira Artemi tal-Efesin!"

Qamet taħwida fil-belt kollha; in-nies b'ġirja waħda telqu lkoll flimkien għall-anfitijatru u kaxkru magħhom lil Gaju u 'l Aristarku, iż-żewġ irġiel mill-Maċedonja li kienu sħab Pawlu fil-vjaġġ.

Pawlu ried jidħol qalb il-folla, imma d-dixxipli ma ħallewhx.

Xi awtoritajiet tal-Asja , ħbieb tiegħu, bagħtu jgħidulu huma wkoll biex ma jissugrax jidħol fl-anfitijatru.

Ġewwa fost il-ġemgħa kien hemm storbju sħiħ; min kien jgħajjat ħaġa u min oħra, u l-biċċa l-kbira anqas biss kienu jafu għalfejn inġabru hemm.

Il-Lhud tefgħu lil Alessandru 'l quddiem, u xi wħud mill-folla fehmuh x'kienet il-kwistjoni.

Alessandru għamel sinjal b'idu biex juri li ried jagħmel difiża quddiem il-poplu.

Imma kif intebħu li kien Lhudi qabdu jgħajtu lkoll b'leħen wieħed, u baqgħu sejrin jgħajtu għal madwar sagħtejn sħaħ: "Kbira Artemi tal-Efesin!"

Imbagħad uffiċjal pubbliku rnexxielu jsikket il-folla u qalilhom: "Nies ta' Efesu, min hu dak li ma jafx li Efesu hija l-belt li tħares it-tempju ta' Artemi l-kbira u tax-xbieha tagħha li waqgħet mis-sema?

Dan ħadd ma jista' jmerih!

Mela għandkom toqogħdu bi kwietkom u ma tagħmlu xejn bl-għaġla.

Intom ġibtu hawn lil dawn l-irġiel, li ebda sagrileġġ ma għamlu, u anqas dgħaw kontra din l-alla tagħna.

Mela jekk Demetriju u sħabu tas-sengħa tiegħu għandhom xi jgħidu kontra xi ħadd, hemm il-qrati u l-imħallfin; ħa jmorru jixlu 'l xulxin quddiemhom.

Jekk imbagħad għandkom xi kwistjoni oħra, ħalluha tkun deċiża fil-laqgħa tas-soltu.

Għax fuq dak li ġara llum, hemm il-periklu li jgħodduna b'ħatja ta' dan l-irvell, u ma hemm ebda skuża li nistgħu nġibu għal irvell bħal dan."

Xħin temm jgħid dan, bagħat lil kulħadd 'il barra.


Il-vjaġġ ta' Pawlu lejn il-Maċedonja u l-Greċja

Meta waqaf l-istorbju, Pawlu bagħat għad-dixxipli u ħeġġiġhom bi kliemu, sellmilhom u qabad it-triq għall-Maċedonja.

Huwa u għaddej minn dawk l-inħawi, kien iħeġġeġ lid-dixxipli b'ħafna kliem.

Imbagħad wasal il-Greċja, fejn għadda tliet xhur.

Meta kien wasal biex jaqbad il-ġifen għas-Sirja, il-Lhud nasbu konfoffa kontra tiegħu, u għalhekk għamel il-ħsieb li jerġa' lura u jgħaddi mill-Maċedonja.

Marru miegħu Sopatru bin Pirru, minn Berija, Aristarku u Sekundu, it-tnejn minn Tessalonika, Gaju minn Derbi u Timotju, u Tikiku u Trofimu, it-tnejn mill-Asja.

Dawn telqu qabilna u qagħdu jistennewna fi Troas.

Aħna tlaqna bil-baħar minn Filippi wara jiem l-Ażżmi, u, wara ħamest ijiem, erġajna ltqajna magħhom fi Troas, fejn qgħadna sebat ijiem.

L-aħħar żjara ta' Pawlu fi Troas

Fl-ewwel jum tal-ġimgħa nġbarna flimkien biex naqsmu l-ħobż.

Pawlu, li kellu jitlaq l-għada, qagħad jitħaddet magħhom u dam jitkellem sa nofs-il-lejl.

Kien hemm ħafna msiebaħ fil-kamra ta' fuq fejn konna miġbura.

Wieħed żagħżugħ, jismu Ewtiku, kien bilqiegħda f'ħoġor it-tieqa, u ħadu n-ngħas sewwa, għax Pawlu ġibed fit-tul fi kliemu.

Fl-aħħar in-ngħas għelbu u waqa' għal isfel mit-tielet sular, u refgħuh mejjet.

Pawlu niżel isfel, tbaxxa fuqu, refgħu f'dirgħajh u qal: "Tibżgħu xejn, għax ruħu għadha fih."

Imbagħad raġa' tela' fuq, qasam il-ħobż u kiel; u ssokta jitkellem magħhom sa ma sebaħ.

Imbagħad telaq.

Lil dak iż-żagħżugħ ħaduh ħaj, u tfarrġu mhux ftit.

Il-vjaġġ minn Troas għal Miletu

Aħna tlaqna qabel lejn il-ġifen u baħħarna lejn Assos, fejn kellna ntellgħu magħna lil Pawlu, kif konna ftehemna, għax hu ried imur bl-art.

Wara li ltqajna f'Assos, tellajnieh magħna fuq il-ġifen u wasalna Mitileni.

L-għada tlaqna minn hemm u wasalna biswit Kijos; il-jum ta' wara lħaqna Samos, u fil-jum ta' wara wasalna Miletu; għax Pawlu kien qatagħha li jgħaddi 'l barra minn Efesu, biex ma jaħlix żmien fl-Asja , billi kien mgħaġġel ħalli, jekk jista' jkun, ikun Ġerusalemm għall-festa ta' Għid il-Ħamsin.

Pawlu jkellem lill-presbiteri ta' Efesu

Minn Miletu Pawlu bagħat isejjaħ lill-presbiteri tal-Knisja ta' Efesu.

Meta waslu għandu, qalilhom: "Intom stess tafu kif jien ġibt ruħi kemm domt magħkom minn dak inhar li rfist l-ewwel darba fl-Asja, kif qdejt lill-Mulej bl-umiltà kollha, bid-dmugħ u bit-tiġrib li fih sibt ruħi minħabba t-tnassis tal-Lhud.

Qatt ma bżajt nurikom dak li hu ta' fejda għalikom u ngħallimkom kemm fil-beraħ u kemm fid-djar, u nwissi lil-Lhud u lill-Griegi li għandhom jindmu u jduru lejn Alla u jemmnu fil-Mulej tagħna Ġesù.

U issa, araw, jien, imġiegħel mill-Ispirtu, sejjer Ġerusalemm bla ma naf x'se jgħaddi minn għalija hemmhekk.

Naf biss li l-Ispirtu s-Santu wrieni f'kull belt li hemm jistennewni ħabs u tbatija.

Iżda jien lil ħajti xejn ma nqisha għażiża għalija jekk mhux biex intemm il-mixja tiegħi u l-ministeru li ħadt mingħand il-Mulej Ġesù, jiġifieri, li nagħti xhieda tal-Evanġelju tal-grazzja ta' Alla.

"U issa jiena naf li intom ilkoll, li fostkom għaddejt inxandar is-Saltna , m'intomx se taraw wiċċi aktar.

Għalhekk nistqarr quddiemkom illum li jien m'iniex ħati tal-ħsara li tistgħu ġġarrbu; għax jien qatt ma bżajt nurikom dak kollu li Alla jrid minnkom.

Ħudu ħsieb tagħkom infuskom u tal-merħla kollha li l-Ispirtu s-Santu għamilkom għassiesa tagħha biex tirgħu l-Knisja ta' Alla li hu kiseb b'demmu stess.

Jiena naf li, wara li nitlaq jien, jidħlu fostkom ilpup qalila li lill-merħla ma jaħfruhilhiex.

U minn fostkom stess għad iqumu xi wħud li jgħallmu dak li hu kontra s-sewwa, bil-ħsieb li jdawru d-dixxipli għal warajhom.

Għalhekk iftħu għajnejkom, ftakru kif għal tliet snin sħaħ, lejl u nhar, qatt ma waqaft inwissi bid-dmugħ f'għajnejja lil kull wieħed minnkom.

U issa nitlaqkom f'idejn Alla u l-kelma tal-grazzja tiegħu, dik il-kelma li għandha l-qawwa li tibnikom u tagħtikom sehemkom fost dawk li huma kkonsagrati lilu.

Fidda, deheb u lbies ta' ħaddieħor qatt ma xtaqthom.

Intom stess tafu li kienu dawn idejja li ħadmu għall-ħtiġiet tiegħi u ta' sħabi.

F'kollox urejtkom li b'xogħol iebes bħal dan tagħna għandna nieħdu ħsieb ngħinu lil min hu fil-bżonn, waqt li niftakru fi kliem il-Mulej Ġesù li qal, 'Min jagħti hu aktar hieni minn min jieħu.' "

Kif temm jgħid dan, niżel għarkubbtejh jitlob magħhom ilkoll.

Imbagħad infexxew ilkoll f'bikja kbira u bdew jgħannqu lil Pawlu u jbusuh.

L-aktar li ħassew għax qalilhom li qatt aktar ma kienu se jerġgħu jaraw wiċċu.

Imbagħad wassluh sal-ġifen.


Il-vjaġġ ta' Pawlu lejn Ġerusalemm

Meta nfridna minnhom, qlajna 'l barra u bqajna sejrin dritt lejn Kos; l-għada wasalna Rodi, u minn hemm morna Patara.

Sibna ġifen sejjer lejn il-Feniċja, tlajna fuqu u tlaqna.

Ilmaħna 'l Ċipru u ħallejnieh fuq in-naħa tax-xellug; bqajna sejrin lejn is-Sirja u nżilna Tir, għax hemm il-ġifen kellu jħott it-tagħbija.

Hawnhekk sibna d-dixxipli u bqajna hemm sebat ijiem; dawn, imnebbħin mill-Ispirtu s-Santu, qalu lil Pawlu biex ma jitlax Ġerusalemm.

Imma meta għaddew dawk il-jiem, aħna u telqin minn hemm, ġew huma lkoll, bin-nisa u t-tfal tagħhom, biex iwassluna sa barra l-belt.

Imbagħad ilkoll inżilna għarkubbtejna f'xatt il-baħar u tlabna; sellimna lil xulxin, aħna tlajna fuq il-ġifen, u huma reġgħu lura lejn djarhom.

Komplejna l-vjaġġ bil-baħar u minn Tir wasalna Ptolemajs; sellimna lill-aħwa u għaddejna ġurnata magħhom.

L-għada tlaqna u morna Ċesarija ; dħalna fid-dar ta' Filippu l-evanġelista, wieħed mis-Sebgħa u qgħadna għandu.

Dan kellu erba' xebbiet, li kellhom id-don tal-profezija.

Wara li konna ilna hemm għal ħafna jiem, niżel mil-Lhudija wieħed profeta, jismu Agabu, ġie għandna, qabad il-ħżiem ta' Pawlu, rabat bih riġlejh u idejh u qal: "Dan jgħid l-Ispirtu s-Santu: Hekk għad jorbtuh il-Lhud f'Ġerusalemm lir-raġel li tiegħu hu dan il-ħżiem, u jagħtuh f'idejn il-pagani."

Malli smajna dan, aħna u n-nies tal-post bdejna nitolbuh minn qalbna biex ma jitlax Ġerusalemm.

Imma Pawlu wieġeb: "Għalfejn qegħdin tibku u tiksruli qalbi?

Jien lest biex, għall-isem tal-Mulej Ġesù, mhux biss jorbtuni f'Ġerusalemm, imma wkoll jagħtuni l-mewt."

Billi ma ried jisma' b'xejn, aħna skitna u għedna biss: "Tkun magħmula r-rieda tal-Mulej!"

Wara dawn il-jiem lestejna kollox u tlajna Ġerusalemm.

Ġew magħna xi dixxipli minn Ċesarija u ħaduna noqogħdu għand Mnason, raġel minn Ċipru u wieħed mill-ewwel dixxipli.

Pawlu jżur lil Ġakbu

Meta wasalna Ġerusalemm, l-aħwa laqgħuna bil-ferħ.

L-għada Pawlu mar magħna għand Ġakbu u kien hemm il-presbiteri kollha.

Pawlu sellmilhom u għarrafhom ħaġa b'ħaġa b'dak kollu li Alla kien għamel fost il-pagani permezz tal-ministeru tiegħu.

Meta semgħu dan, bdew ifaħħru lil Alla.

Imbagħad qalulu: "Qiegħed tara, ħi, kemm eluf ta' Lhud emmnu?

U dawn kollha għadhom imħeġġa għal-Liġi.

Huma semgħu li int qiegħed tgħallem lil-Lhud li qegħdin fost il-pagani biex jinfirdu minn Mosè, u tgħidilhom biex ma jagħmlux iċ-ċirkonċiżjoni lil uliedhom u anqas ma jimxu skont id-drawwiet tagħhom.

Issa x'se nagħmlu?

Għax, hekk jew hekk, jisimgħu li ġejt hawn.

Għalhekk agħmel kif se ngħidulek aħna.

Għandna magħna erbat irġiel li għamlu wegħda; ħudhom u mur issieħeb magħhom għall-purifikazzjoni, u ħallsilhom biex iqaxxru rashom .

Hekk kulħadd isir jaf li ma hemm xejn minn dak li semgħu fuqek, imma li int stess qiegħed timxi skont il-Liġi u tħarisha.

Imbagħad dwar il-pagani li emmnu, aħna ktibnielhom li d-deċiżjoni tagħna hi li huma għandhom iħarsu rwieħhom mill-ikel issagrifikat lill-idoli, mid-demm, mil-laħam tal-annimali fgati u miż-żwieġ ħażin."

L-għada mela Pawlu ħa miegħu dawk l-irġiel u, wara li temmew flimkien ir-rit tal-purifikazzjoni, daħal fit-tempju biex javża li billi kien għalaq iż-żmien tal-purifikazzjoni, kellu jagħti l-offerta għal kull wieħed minnhom.

Pawlu arrestat fit-tempju

Is-sebat ijiem kienu waslu fl-aħħar, meta l-Lhud tal-Asja rawh fit-tempju, xewxu l-poplu kollu, meddew idejhom fuqu u bdew jgħajtu: "Nies ta' Iżrael, agħtuna l-għajnuna!

Dan hu r-raġel li qiegħed jgħallem lil kulħadd u kullimkien kontra l-poplu tagħna, kontra l-Liġi u kontra dan il-post !

Sa wasal ukoll biex idaħħal il-Griegi fit-tempju u niġġes dan il-post qaddis!"

Għax billi qabel kienu raw lil Trofimu ta' Efesu miegħu fil-belt, ħasbu li Pawlu kien daħħlu fit-tempju.

Imbagħad il-belt kollha tqanqlet u n-nies inġabret minn kullimkien; qabdu lil Pawlu, kaxkruh 'il barra mit-tempju u għalqu malajr il-bibien.

Fittxew li joqtluh, imma l-aħbar waslet għand il-fizzjal kmandant li Ġerusalemm kollha kienet rewwixta waħda.

Dan malajr ħa miegħu xi suldati u ċenturjuni u niżel jiġri fuqhom; huma, malli raw il-fizzjal u s-suldati, ma baqgħux isawtu lil Pawlu iżjed.

Il-fizzjal resaq lejh, qabdu u ordna li jorbtuh b'żewġ ktajjen; imbagħad staqsa min kien u x'kien għamel.

Il-folla bdiet tgħajjat, min ħaġa u min oħra.

Billi minħabba l-għajjat ma setax jifhem sewwa x'kien ġara, ordna li jieħdu lil Pawlu fil-fortizza .

Xħin waslu f'ras it-taraġ, kellhom jerfgħuh is-suldati minħabba l-qilla tal-poplu; għax ġemgħa kbira ta' nies kienet miexja warajh u tgħajjat: "Oqtluh!"

Id-difiża ta' Pawlu

Huma u deħlin bih fil-fortizza, Pawlu qal lill-fizzjal: "Nista' ngħidlek kelma?"

Dan qallu: "Mela int taf bil-Grieg?

Jaqaw int dak l-Eġizzjan li dan l-aħħar qajjem rewwixta u ħa miegħu fid-deżert erbat elef raġel ta' qattagħni ?"

Pawlu wieġeb: "Jiena Lhudi, minn Tarsu taċ-Ċiliċja, ċittadin ta' belt magħrufa.

Nitolbok tħallini nkellem lill-poplu."

Il-fizzjal ħallieh; u Pawlu, wieqaf f'ras it-taraġ, għamel sinjal b'idu lill-poplu.

Waqa' skiet kbir; u hu mbagħad beda jkellimhom bil-Lhudi.


"Ħbieb, l-aħwa u missirijieti, issa isimgħu d-difiża tiegħi quddiemkom."

Malli semgħuh ikellimhom bil-Lhudi, aktar qagħdu bi kwiethom.

U hu ssokta jgħid: "Jiena Lhudi; twelidt f'Tarsu taċ-Ċiliċja, imma trabbejt f'din il-belt f'riġlejn Gamaljel u tħarriġt bir-reqqa fil-ħarsien tal-Liġi ta' missirijietna; jien mimli ħeġġa għal Alla, kif ukoll intom ilkoll illum.

Jien ħadtha sal-mewt kontra min qabad din it-Triq tal-Mulej, u rbatt u tfajt il-ħabs irġiel u nisa, kif jista' jixhidli l-qassis il-kbir u l-Kunsill kollu tax-xjuħ.

Kien mingħandhom li jien ħadt ittri għal ħutna, u mort Damasku biex lil dawk ukoll li kienu hemm inġibhom marbutin Ġerusalemm u jkunu kkastigati.

Pawlu jirrakkonta l-konverżjoni tiegħu

(Atti , - ; , - )

"Imma jien u sejjer, kif kont qrib Damasku, f'daqqa waħda għall-ħabta ta' nofsinhar dawl kbir mis-sema idda madwari.

Waqajt mal-art, u smajt leħen jgħidli, 'Sawl, Sawl , għaliex qiegħed tippersegwitani?'

Jien weġibt, 'Min int, Mulej?'

U hu qalli, 'Jien Ġesù ta' Nazaret , li int qiegħed tippersegwitah.'

Dawk li kienu miegħi raw id-dawl, imma ma semgħux il-leħen ta' min kien ikellimni.

Imbagħad jien għedt, 'X'għandi nagħmel, Mulej?'

U l-Mulej qalli, 'Qum u mur Damasku.

Hemm jgħidulek kulma għandek tagħmel.'

Billi ma stajtx nara minħabba d-dija ta' dak id-dawl, mexxewni minn idi dawk li kienu miegħi, u hekk wasalt Damasku.

"Hemmhekk kien hemm wieħed, jismu Ħananija, raġel sewwa skont il-Liġi, li kellu fama tajba mal-Lhud li kienu joqogħdu hemm; ġie għandi, resaq fuqi u qalli, 'Sawl, ħija, ħu d-dawl.'

Dak il-ħin stess bdejt nara u nħares lejh.

Imbagħad hu qalli, 'Alla ta' missirijietna għażlek biex tagħraf ir-rieda tiegħu, tara lil dak li hu l-Ġust u tisimgħu jkellmek b'fommu stess.

Għax int għad trid tixhed għalih quddiem il-bnedmin kollha fuq dak li rajt u smajt.

U issa x'int tistenna?

Qum!

Tgħammed u nħall minn dnubietek, int u ssejjaħ ismu.'

Pawlu msejjaħ biex jippriedka lill-pagani

"Erġajt lura lejn Ġerusalemm, u waqt li darba kont qiegħed nitlob fit-tempju, dħalt f'estasi.

Rajt lill-Mulej u qalli, 'Fittex oħroġ malajr minn Ġerusalemm, għax mhumiex se jilqgħu x-xhieda tiegħek għalija.'

Jiena weġibt, 'Mulej, huma jafu li jien kont immur minn sinagoga għal oħra nitfa' l-ħabs u nsawwat lil dawk li jemmnu fik.

U meta kienu qegħdin ixerrdu d-demm ta' Stiefnu, ix-xhud tiegħek, jien ukoll kont hemm u qbilt magħhom u qgħadt għassa tal-ħwejjeġ ta' dawk li kienu qegħdin iħaġġruh .'

Imma hu qalli, 'Mur, għax jien se nibagħtek 'il bogħod, fost il-pagani.' "

Pawlu u l-fizzjal Ruman

Sa hawn qagħdu jisimgħuh.

Imbagħad qabdu jgħajtu u jgħidu: "Eqirduh mid-dinja, bniedem bħal dan!

Ma ħaqqux jgħix!"

Bdew jgħajtu, ixejru ħwejjiġhom u jwaddbu t-trab fl-ajru.

Il-fizzjal ordna li jdaħħlu lil Pawlu fil-fortizza u jagħtuh is-swat, ħalli b'hekk jistħarrġu u jsir jaf mingħandu l-għala kienu qegħdin jgħajtu kontra tiegħu.

Xħin rabtuh biex isawtuh Pawlu qal liċ-ċenturjun li kien wieqaf ħdejh: "Tistgħu ssawtu ċittadin Ruman bla ma jsir ħaqq minnu?"

Malli ċ-ċenturjun sama' dan, mar għand il-fizzjal jagħtih din l-aħbar u qallu: "Hemm x'se tagħmel?

Dan ir-raġel ċittadin Ruman!"

Il-fizzjal mar ħdejn Pawlu u staqsieh: "Għidli: int ċittadin Ruman?"

Wieġbu: "Iva."

Il-fizzjal qallu: "Biex jien ksibt din iċ-ċittadinanza kelli nħallas somma kbira."

U Pawlu qallu: "U jien twelidt hekk."

Għalhekk dawk li kienu se jistħarrġuh bis-swat warrbu malajr minn ħdejh; u l-fizzjal stess beża' meta sar jaf li kien ċittadin Ruman u li kien rabtu bil-ktajjen.

Pawlu quddiem is-Sinedriju

Billi ried jaf sewwa biex kienu qegħdin jakkużawh il-Lhud, l-għada ħallu mill-irbit u ordna li jiltaqgħu l-qassisin il-kbar u s-Sinedriju kollu; imbagħad bagħat iġib lil Pawlu u ressqu quddiemhom.


Pawlu ta ħarsa lejn is-Sinedriju u qal: " L-aħwa, jien sallum imxejt quddiem Alla b'kuxjenza safja għalkollox."

Imma Ħananija , il-qassis il-kbir, ordna lil dawk li kienu ħdejh biex jagħtuh daqqa fuq ħalqu.

Imbagħad Pawlu qallu: "Din id-daqqa Alla għad jagħtiha lilek, ja ħajt imbajjad!

Int, li qiegħed hemm biex tagħmel ħaqq minni skont il-Liġi, tordna li niġi msawat kontra l-Liġi?"

Dawk li kienu ħdejh qalulu: "Int hekk tkasbru lill-qassis il-kbir ta' Alla?"

Pawlu wieġeb: "Ma kontx naf, l-aħwa, li hu l-qassis il-kbir; għax hemm miktub, 'Tgħidx il-ħażin fuq il-kap tal-poplu tiegħek.' "

Issa Pawlu kien jaf li xi wħud kienu min-naħa tas-Sadduċej u oħrajn min-naħa tal-Fariżej.

Għalhekk għajjat fis-Sinedriju: "L-aħwa, jien Fariżew u bin il-Fariżej; hu għalhekk li qiegħed isir ħaqq minni, minħabba t-tama fil-qawmien minn bejn l-imwiet."

Kif qal hekk, qamet tilwima bejn il-Fariżej u s-Sadduċej, u l-ġemgħa nqasmet.

Għax is-Sadduċej jgħidu li la hemm qawmien minn bejn l-imwiet, la anġli u lanqas spirti; waqt li l-Fariżej jistqarru dan kollu.

Imbagħad qam storbju kbir; xi kittieba tan-naħa tal-Fariżej qamu u bdew jeħduha bil-qawwa kollha mal-oħrajn u jgħidu: "Aħna ma nsibu xejn ħażin f'dan il-bniedem.

Min jaf kellmux xi spirtu jew anġlu?"

It-tilwim aktar kiber, u għalhekk il-fizzjal, billi beża' li se jtertqu lil Pawlu, ordna lis-suldati jinżlu jaħtfuh minn nofshom u jeħduh il-fortizza.

Fil-lejl ta' wara, il-Mulej deherlu u qallu: "Agħmel il-qalb!

Kif tajt xhieda għalija f'Ġerusalemm, hekk ukoll jeħtieġ li tagħti xhieda f'Ruma."

Komplott biex joqtlu lil Pawlu

Xħin sebaħ, il-Lhud iltaqgħu bejniethom u ħalfu li la jieklu u lanqas jixorbu qabel ma joqtlu lil Pawlu.

Kienu aktar minn erbgħin dawk li għamlu dan il-komplott.

Marru għand il-qassisin il-kbar u għand ix-xjuħ u qalulhom: "Aħna ħlifna fuq li ħlifna li ma nduqu xejn qabel ma noqtlu lil Pawlu.

Mela issa, intom ftiehmu mas-Sinedriju, u għidu lill-fizzjal biex iniżżlu għandkom bl-iskuża li tridu tistħarrġu l-każ tiegħu aktar bir-reqqa; aħna mbagħad lesti biex noqtluh qabel ma jasal."

Imma t-tifel ta' oħt Pawlu sama' bin-nasba tagħhom.

Mar il-fortizza, daħal u għarraf lil Pawlu.

Għalhekk Pawlu sejjaħ wieħed miċ-ċenturjuni u qallu: "Ħu lil dan iż-żagħżugħ għand il-fizzjal, għax għandu xi ħaġa xi jgħidlu."

Dak ħadu miegħu għand il-fizzjal u qallu: "Pawlu, il-priġunier, sejjaħli u talabni biex inġib quddiemek lil dan iż-żagħżugħ, għax għandu xi ħaġa xi jgħidlek."

Il-fizzjal qabad iż-żagħżugħ minn idu, ħadu fil-ġenb u staqsieh: "X'għandek xi tgħidli?"

Iż-żagħżugħ wieġeb: "Il-Lhud ftiehmu bejniethom li jitolbuk biex għada tniżżel lil Pawlu quddiem is-Sinedriju, bl-iskuża li jridu jistħarrġu l-każ tiegħu aktar bir-reqqa.

Iżda int temminhomx.

Hemm aktar minn erbgħin wieħed minnhom għassa għalih, għax ħalfu li la jieklu u lanqas jixorbu qabel ma joqtluh; issa huma lesti u qegħdin jistennew il-kelma tiegħek."

Imbagħad il-fizzjal bagħat iż-żagħżugħ u wissieh: "Tgħid lil ħadd li għedtli b'dan."

Pawlu mibgħut għand il-gvernatur Feliċ

Imbagħad sejjaħ żewġ ċenturjuni u qalilhom: "Lestu mitejn suldat biex imorru Ċesarija, u sebgħin kavallier u mitejn suldat ieħor bil-lanza, biex jitilqu fid-disgħa ta' billejl.

U aħsbu wkoll għall-bhejjem biex trikkbu lil Pawlu u twassluh qawwi u sħiħ għand Feliċ, il-gvernatur ."

U kiteb ittra b'dan li ġej: "Klawdju Lisja lill-eċċellenza tiegħu l-gvernatur Feliċ.

Is-sliem!

Dan ir-raġel qabduh il-Lhud u kienu se joqtluh.

Jien mort bis-suldati u ħlistu minn taħt idejhom, għax sirt naf li hu ċittadin Ruman.

Billi ridt inkun naf sewwa l-għala kienu qegħdin jixluh, niżżiltu quddiem is-Sinedriju tagħhom, u sibt li kienu qegħdin jixluh fuq xi kwistjonijiet tal-liġi tagħhom, imma li ma hemm xejn li jistħoqqlu l-mewt jew il-ktajjen.

Billi qaluli li kien hemm komplott kontra tiegħu min-naħa tagħhom, jiena bgħattu għandek, u lil dawk li xlewh għedtilhom biex jgħidu lilek x'għandhom kontra tiegħu."

Is-suldati ħadu lil Pawlu skont l-ordni li kellhom u wassluh billejl sa Antipatris.

L-għada ħallewh f'idejn il-kavallerija biex jibqgħu sejrin bih, u huma reġgħu lura lejn il-fortizza.

L-oħrajn, xħin waslu Ċesarija, taw l-ittra lill-gvernatur u ġiebu lil Pawlu quddiemu.

Il-gvernatur qara l-ittra u staqsa minn liema provinċja kien.

Kif sar jaf li kien miċ-Ċiliċja, qallu: "Nisimgħek sewwa meta jiġu jixluk hawnhekk."

Imbagħad ordna li jeħduh l-għassa fil-pretorju ta' Erodi .


L-akkuża kontra Pawlu

Ħamest ijiem wara niżel il-qassis il-kbir Ħananija ma' xi wħud mix-xjuħ u ma' ċertu avukat jismu Tertullu, u ressqu l-każ tagħhom kontra Pawlu quddiem il-gvernatur.

Meta l-gvernatur sejjaħ lil Pawlu, Tertullu beda jakkużah u jgħid lil Feliċ: "Eċċellenza, bis-saħħa tiegħek aħna qegħdin ingawdu paċi kbira, u bil-għaqal tiegħek sar ħafna tibdil għall-aħjar ta' dan il-poplu.

Dan kollu aħna nilqgħuh minn qalbna, għalkollox u kullimkien, u nibqgħu nafuhulek sewwa.

Imma, biex ma ndewmekx ħafna, nitolbok tismagħna fil-qosor b'dik it-tjieba tiegħek.

Għax aħna sibna li dan ir-raġel hu bniedem mill-agħar, u li qiegħed iqajjem it-tixwix fost il-Lhud kollha mxerrda mad-dinja u hu wieħed mill-mexxejja tas-setta tan-Nazarin .

Saħansitra fittex li jkasbar it-tempju; imma aħna qbadnieh .

Int stess tista' tistaqsih biex tkun taf mingħandu wkoll fuqiex qegħdin nakkużawh."

Il-Lhud ukoll qablu miegħu u bdew jgħidu li l-fatt kien hekk tassew.

Id-difiża ta' Pawlu quddiem Feliċ

Il-gvernatur għamillu sinjal biex jitkellem u Pawlu wieġeb: "Jiena naf li int ilek għal ħafna snin tiggverna lil dan il-poplu; għalhekk nagħmel il-qalb u niddefendi l-kawża tiegħi.

Kif int tista' tkun taf, ma ilix aktar minn tnax-il jum li tlajt Ġerusalemm biex nagħti qima fit-tempju; u l-Lhud ma sabuni niddiskuti ma' ħadd, anqas ma sabuni nxewwex lill-poplu, la fit-tempju, la fis-sinagogi u lanqas fil-belt.

Anqas ma jistgħu jippruvawlek l-akkużi li qegħdin iġibu kontrija.

Jien dan nistqarrlek; skont it-Triq tal-Mulej, li huma jgħidulha setta , jiena naqdi lil Alla ta' missirijietna u nemmen dak kollu li hemm fil-Liġi u l-Profeti, waqt li nittama f'Alla - kif jittamaw dawn ukoll - li kemm it-tajbin u kemm il-ħżiena għad iqumu minn bejn l-imwiet.

Għalhekk jien ukoll dejjem nitħabat biex ngħix b'kuxjenza nadifa quddiem Alla u quddiem il-bnedmin.

Wara ħafna snin, ġejt bl-offerti tal-karità għall-poplu tiegħi, u ġibt miegħi l-offerti tas-sagrifiċċju wkoll.

Hekk sabuni fit-tempju, waqt ir-rit tal-purifikazzjoni tiegħi, u la ma' xi ġemgħa nies u lanqas f'xi rewwixta.

Kienu xi Lhud mill-Asja li sabuni, u jmisshom qegħdin hawn quddiemek biex jixluni, jekk għandhom xi ħaġa kontra tiegħi.

Ħalli jgħidu dawn stess ta' xiex sabuni ħati meta dhert quddiem s-Sinedriju!

Ħaġa waħda jistgħu jgħidu fija: li jien, meta dhert quddiemhom, għajjatt, 'Minħabba l-qawmien mill-imwiet qegħdin tagħmlu ħaqq minni llum.' "

Feliċ, li kellu tagħrif sewwa ħafna dwar it-Triq tal-Mulej, ħalliehom għal darb' oħra u qalilhom: "Meta jinżel Lisja, il-fizzjal, nara sewwa l-każ tagħkom."

Imbagħad qal liċ-ċenturjun biex iżomm lil Pawlu u jagħmillu l-għassa; imma jagħtih ukoll ftit tal-libertà u ma jżomm lil ħadd minn ħbiebu milli jersqu jgħinuh.

Ftit jiem wara ġie Feliċ ma' martu Drusilla , li kienet Lhudija.

Bagħat għal Pawlu u qagħad jisimgħu jitkellem fuq il-fidi f'Ġesù Kristu.

Pawlu beda jiddiskuti miegħu fuq il-ġustizzja, fuq it-trażżin tal-passjonijiet u fuq il-ġudizzju li għad irid jiġi.

Feliċ beda jibża', u qallu: "Għalissa mur; meta nkun nista', nibgħat għalik."

Fl-istess ħin kien qiegħed jistenna li Pawlu jagħtih xi flus; għalhekk sikwit kien jibgħat għalih u joqgħod jitħaddet miegħu.

Għaddew sentejn, u Porċjus Festu laħaq flok Feliċ.

Imma biex jogħġob lil-Lhud, Feliċ ħalla lil Pawlu fil-ħabs.


Pawlu jappella għal quddiem Ċesari

Tlitt ijiem wara li wasal fil-provinċja tiegħu, Festu tala' Ġerusalemm minn Ċesarija.

Il-qassisin il-kbar u l-kbarat tal-Lhud resqu quddiemu biex jakkużaw lil Pawlu u bdew jitolbuh ħafna biex jagħmlilhom pjaċir u jibgħathulhom Ġerusalemm, għax kienu għamlu komplott li joqtluh fit-triq.

Imma Festu weġibhom li Pawlu kellu jibqa' fil-ħabs f'Ċesarija għax hu stess kellu jmur hemm malajr.

U żied jgħidilhom: "Dawk fostkom li għandhom xi awtorità jinżlu miegħi, u jekk dan ir-raġel għandu xi ħtija jakkużawh."

Wara li qagħad magħhom mhux aktar minn tmienja jew għaxart ijiem, Festu niżel Ċesarija.

L-għada ħa postu fit-tribunal u bagħat iġib lil Pawlu.

Kif wasal hemm, il-Lhud li kienu niżlu minn Ġerusalemm daru miegħu u bdew iġibu kontra tiegħu ħafna akkużi kbar bla ma kellhom ħila jippruvawhom.

Pawlu ddefenda ruħu u qal: "Jien ma nqast xejn, la kontra l-liġi tal-Lhud, la kontra t-tempju u lanqas kontra Ċesari."

Imma billi Festu ried jogħġob lil-Lhud, qal lil Pawlu: "Tridx titla' Ġerusalemm, u hemm isir ħaqq minnek quddiemi?"

Pawlu wieġbu: "Jien ninsab quddiem il-qorti ta' Ċesari; hawn għandu jsir ħaqq minni.

Jien lil-Lhud ma għamiltilhom xejn ħażin, kif inti stess taf sewwa.

Jekk imbagħad jiena ħati, jekk għamilt xi ħaġa li għaliha tistħoqqli l-mewt, ma nfittixx li naħrab mill-mewt.

Imma jekk ma hemm xejn minn dak li fuqu qegħdin jixluni, ħadd ma jista' jerħini f'idejhom.

Nappella għal quddiem Ċesari!"

Imbagħad Festu, wara li tkellem mal-kunsill tiegħu qallu: "Int appellajt għal quddiem Ċesari, u quddiem Ċesari tmur."

Pawlu quddiem Agrippa u Bereniċi

Ftit jiem wara, is-sultan Agrippa u Bereniċi waslu Ċesarija biex jagħtu l-merħba lil Festu.

Billi damu hemm ħafna, Festu tkellem mas-sultan fuq il-każ ta' Pawlu u qallu: "Hawn raġel li Feliċ kien ħallieh il-ħabs.

Meta kont Ġerusalemm, il-qassisin il-kbar u x-xjuħ tal-Lhud ressquli xi akkużi kontra tiegħu u talbuni nikkundannah.

Jien weġibthom li r-Rumani mhumiex imdorrija jibagħtu għall-mewt bniedem akkużat b'xi ħtija, qabel ma jġibu lill-akkużat quddiem dawk li jkunu akkużawh biex ikun jista' jiddefendi ruħu mill-akkuża li tkun saritlu.

Imbagħad ġew hawn miegħi, u l-għada, bla telf ta' żmien, jien ħadt posti fit-tribunal u bgħatt inġib lil dan il-bniedem.

Dawk li akkużawh kienu hemm, iżda ma ġiebu ebda akkuża milli stennejthom iġibu kontra tiegħu.

Kellhom biss xi kwistjonijiet miegħu dwar ir-reliġjon tagħhom u dwar ċertu Ġesù, li hu mejjet, imma Pawlu jgħid li hu ħaj.

Billi ma stajtx insib tarf ta' din il-kwistjoni, staqsejtu jekk iridx imur Ġerusalemm u hemm isir ħaqq minnu fuq dan.

Imma Pawlu appella biex jibqa' miżmum sakemm il-kawża tiegħu jaqtagħha l-imperatur Awgustu .

Jien għalhekk ordnajt li jinżamm sakemm inkun nista' nibagħtu għand Ċesari."

Agrippa qal lil Festu: "Irrid nisma' lil dan ir-raġel jien ukoll."

"Għada tisimgħu," qallu Festu.

L-għada Agrippa u Bereniċi ġew bis-solennità kollha; daħlu fis-sala tal-udjenza mat-tribuni u l-kbarat tal-belt; u Festu ordna li jġibu lil Pawlu.

Imbagħad Festu qal: "Sultan Agrippa u intom ilkoll li qegħdin hawn magħna, qegħdin taraw lil dan ir-raġel li fuqu l-kotra tal-Lhud, kemm f'Ġerusalemm u kemm hawn, ġiet għandi titlobni u tgħajjat li ma għandux jibqa' aktar ħaj.

Jiena rajt li ma għamel xejn biex jistħoqqlu l-mewt; imma, billi hu stess appella għal quddiem l-imperatur Awgustu, qtajtha li nibagħtu għandu.

Ma għandi xejn ċert x'nikteb lil sidi l-imperatur fuqu, għalhekk ġibtu quddiemkom, u l-aktar quddiemek, sultan Agrippa, biex bl-istħarriġ li jsirlu nsib xi ħaġa x'nikteb.

Għax jidhirli li mhijiex ħaġa flokha nibgħat priġunier bla ma ngħid x'hemm kontra tiegħu."


Id-difiża ta' Pawlu quddiem Agrippa

Agrippa qal lil Pawlu: "Tista' titkellem u tiddefendi ruħek."

Pawlu medd idu u beda jiddefendi l-kawża tiegħu: "Inħossni hieni, sultan Agrippa, li llum se niddefendi ruħi quddiemek mill-akkużi kollha li l-Lhud qegħdin iġibu kontra tiegħi, l-aktar għax int taf id-drawwiet u l-kwistjonijiet kollha tal-Lhud.

Għalhekk nitolbok tismagħni bis-sabar.

X'kienet ħajti sa minn żgħożiti, kif għaddejtha sa mill-bidu fost il-poplu tiegħi f'Ġerusalemm, jafuh il-Lhud kollha.

Huma ilhom jafu ħafna, jekk iridu jixhdu, kif jien għext ta' Fariżew, skont is-setta l-aktar iebsa tar-reliġjon tagħna.

U issa wkoll jien qiegħed hawn biex isir ħaqq minni minħabba t-tama li għandi fil-wegħda li Alla għamel lil missirijietna, u li t-tnax-il tribù tagħna qegħdin jistennewha sseħħ waqt li bla heda jagħtu qima lil Alla lejl u nhar.

Hu fuq din it-tama, sultan, li l-Lhud qegħdin jakkużawni.

Għaliex ma għandux jitwemmen fostkom li Alla jqajjem il-mejtin?

"Jien ukoll deherli li kelli nagħmel minn kollox kontra l-isem ta' Ġesù ta' Nazaret .

U hekk għamilt f'Ġerusalemm, u bis-setgħa li tawni l-qassisin il-kbar, jien tfajt fil-ħabs ħafna mill-qaddisin , u, meta kienu jaqtgħuhielhom għall-mewt, jien kont nagħti l-kunsens tiegħi.

Bosta drabi wkoll kont naħqarhom fis-sinagogi kollha u kont nagħmel minn kollox biex inġagħalhom jiċħdu t-twemmin tagħhom u b'saħna liema bħalha kont nippersegwitahom sa fi bliet barranin.

Pawlu jirrakkonta l-konverżjoni tiegħu

(Atti , - ; , - )

"Hekk, bis-setgħa u l-permess tal-qassisin il-kbar, tlaqt lejn Damasku.

Jien u sejjer, f'nofsinhar, sultan, rajt dawl, aqwa mid-dija tax-xemx, ġej mis-sema u idda madwari u madwar dawk li kienu fit-triq miegħi.

Waqajna lkoll fl-art, u jien smajt leħen jgħidli bl-ilsien Lhudi, 'Sawl, Sawl, għaliex qiegħed tippersegwitani?

Iebsa għalik li teħodha kontra n-niggieża!'

Jien weġibt, 'Min int, Mulej?'

U l-Mulej qalli, 'Jien Ġesù li int qiegħed tippersegwitah.

Imma qum u ieqaf fuq riġlejk.

Għax jien għalhekk dhertlek, biex nagħmlek ministru u xhud tad-dehra li fiha rajtni u ta' dawk li fihom għad nidhirlek.

Neħilsek mill-poplu u mill-ġnus pagani li għandhom qiegħed nibagħtek, biex tiftħilhom għajnejhom ħalli jerġgħu lura mid-dlam għad-dawl u mis-setgħa tax-xitan u jduru lejn Alla, u bil-fidi tagħhom fija jiksbu l-maħfra tad-dnubiet u jkollhom sehem ma' dawk li huma kkonsagrati lil Alla. '

"Għalhekk, sultan Agrippa, jien ma webbistx rasi għad-dehra tas-sema.

Imma kont inxandar, l-ewwel lil-Lhud ta' Damasku, imbagħad lil dawk ta' Ġerusalemm u tal-art kollha tal-Lhudija, u lill-pagani wkoll, li għandhom jindmu u jduru lejn Alla, billi jagħmlu opri xierqa ta' ndiema.

Minħabba f'hekk il-Lhud qabduni fit-Tempju u riedu joqtluni.

Bl-għajnuna li kelli mingħand Alla jien bqajt sa dan il-jum nixhed liż-żgħar u lill-kbar, u ma ngħidx ħaġa oħra ħlief dak li l-Profeti u Mosè qalu li kellu jsir, jiġifieri, li l-Messija kellu jbati u jkun l-ewwel wieħed li jqum mill-imwiet, u jħabbar id-dawl kemm lill-poplu ta' Iżrael u kemm lill-pagani."

Pawlu jħajjar lil Agrippa biex jemmen

Wara li Pawlu għamel din id-difiża tiegħu nnifsu, Festu għolla leħnu u qallu: "Int miġnun, Pawlu!

L-għerf kbir tiegħek qiegħed iġennek!"

Pawlu wieġeb: "Eċċellenza, Festu, jien m'iniex miġnun, imma qiegħed ngħid is-sewwa u nitkellem bil-għaqal.

Is-sultan, li miegħu qiegħed nitkellem bil-libertà kollha, jaf sewwa dan kollu; għax għandi nifhem li xejn minn dan kollu ma hu moħbi għalih, ladarba dan ma sarx fil-moħbi.

Temmen int, sultan Agrippa, fil-Profeti?

Jien naf li temmen."

Imbagħad Agrippa qal lil Pawlu: "Ftit jonqsok biex tipperswadini u tagħmilni nisrani !"

Pawlu wieġeb: "Nitlob 'l Alla li, bil-ftit jew bil-wisq, mhux inti biss, imma dawk kollha li llum qegħdin jisimgħuni jkunu bħali, barra mill-irbit ta' dawn il-ktajjen."

Imbagħad is-sultan, il-gvernatur, Bereniċi u dawk kollha li kienu bilqiegħda miegħu qamu.

Huma u sejrin, bdew jgħidu wieħed lill-ieħor: "Dan ir-raġel ma għamel xejn li jistħoqqlu l-mewt jew il-ktajjen."

U Agrippa qal lil Festu: "Li ma appellax għal quddiem Ċesari lil dan ir-raġel kont tista' titilqu."


Il-vjaġġ ta' Pawlu għal Ruma

Meta qatgħuha li kellna nitilqu għall-Italja, ħallew lil Pawlu u 'l xi ħabsin oħra f'idejn ċenturjun tar-riġment tal-imperatur, jismu Ġulju.

Tlajna fuq ġifen ta' Adramitti , li kien se jitlaq għall-inħawi tal-Asja, u qlajna 'l barra.

Kellna magħna lil Aristarku minn Tessalonika tal-Maċedonja.

L-għada wasalna Sidon.

Ġulju mexa tajjeb ma' Pawlu, u ħallieh imur għand ħbiebu biex jagħtuh li kellu bżonn.

Tlaqna minn hemm u mxejna għall-irdoss ta' Ċipru, għax l-irjieħ kienu kontrina.

Imbagħad qsamna l-baħar lejn in-naħa taċ-Ċiliċja u tal-Pamfilja u wasalna Mira f'Liċja.

Hemm iċ-ċenturjun sab ġifen minn ta' Lixandra li kien sejjer l-Italja, u tellagħna fuqu.

Għal ħafna jiem imxejna bil-mod, u bit-tbatija wasalna biswit Knidu.

Billi l-irjieħ ma ħallewniex nersqu 'l ġewwa, għaddejna għall-irdoss ta' Kreta lejn in-naħa ta' Salmoni.

Wara li mxejna magħha bit-tbatija, wasalna f'post, imsejjaħ il-Portijiet is-Sbieħ, li kien qrib il-belt ta' Lasaja.

Kien għadda ħafna żmien u s-safar kien ġa sar perikoluż , għax Jum is-Sawm kien ġa għadda.

Għalhekk Pawlu wissiehom u qalilhom: "Ħbieb, qiegħed nara li s-safra se tkun ta' ħsara u telf kbir, mhux biss għat-tagħbija u l-ġifen, imma għal ħajjitna wkoll."

Imma ċ-ċenturjun aktar qagħad għal dak li qallu l-kaptan u sid il-ġifen milli għal dak li qal Pawlu.

Billi l-port ma kienx tajjeb biex ngħaddu x-xitwa fih, il-biċċa l-kbira kienu tal-fehma li naqilgħu 'l barra minn hemm biex forsi nkunu nistgħu naslu Feniċi, port ta' Kreta, li jħares lejn il-Lbiċ u l-Majjistral, u ngħaddu x-xitwa hemm.

It-tempesta fil-baħar

U billi qamet żiffa min-naħa tan-Nofsinhar, stħajlu li kienu se jilħqu l-ħsieb tagħhom.

Refgħu l-ankra u mxew max-xatt ta' Kreta.

Imma f'daqqa waħda qam riefnu qawwi, jgħidulu Grigal, u beda jonfoħ min-naħa tal-gżira.

Il-ġifen inqabad u ma setax iżomm kontra r-riħ; u aħna ntlaqna għall-qawwa tar-riħ u ħallejnieh iġorrna.

B'ġirja waħda għaddejna taħt ir-riħ ta' daqsxejn ta' gżira jisimha Kawda.

Bilkemm stajna nżommu d-dgħajsa warajna, u għalhekk tellgħuha mill-baħar.

Imbagħad qabdu l-armar u rabtu l-ġifen dawramejt biċ-ċimi, niżżlu l-qlugħ għax beżgħu li ninkaljaw fuq is-Sirti , u hekk ħallejna l-mewġ iġorrna miegħu.

L-għada t-tempesta ħabbtitna ħafna, bdew iwaddbu t-tagħbija l-baħar, u fit-tielet jum irmew it-tagħmir tal-ġifen b'idejhom stess.

Għal ħafna jiem la dehret xemx u lanqas kwiekeb; it-tempesta li qabditna ma kinitx ħafifa, hekk li fl-aħħar tlifna kull tama li nsalvaw.

In-nies kienu ilhom ħafna ma jieħdu xi ħaġa biex jitrejqu; Pawlu waqaf f'nofshom u qalilhom: "Ħbieb, kien imisskom smajtu minni u ma tlaqtux minn Kreta; kontu teħilsu minn din il-ħsara u dan it-telf.

Imma issa nwissikom biex tagħmlu l-qalb, għax ħadd minnkom mhu se jitlef ħajtu; il-ġifen biss jintilef.

Għax dal-lejl deherli anġlu ta' dak Alla li tiegħu jien u li lilu nqim, u qalli, 'Tibżax, Pawlu.

Jeħtieġ li inti tidher quddiem Ċesari; ara, Alla tak il-grazzja li dawk kollha li qegħdin jivvjaġġjaw miegħek isalvaw.'

Mela qawwu qalbkom, ħbieb.

Jien nemmen f'Alla li hekk isir, sewwasew kif ħabbarli.

Jinħtieġ iżda li naħbtu ma' gżira."

Meta wasal l-erbatax-il lejl, konna ninsabu mitfugħin 'l hawn u 'l hemm fil-baħar ta' Adrija .

Għall-ħabta ta' nofs il-lejl il-baħrin ħassew li konna resqin qrib xi art.

Skandaljaw il-fond tal-baħar, u sabu għoxrin qama; imxejna ftit ieħor 'il quddiem, reġgħu skandaljaw, u sabu ħmistax.

Huma beżgħu li xi mkien konna se naħbtu ma' xi skoll, u għalhekk niżżlu erba' ankri mill-poppa.

Ix-xewqa tagħhom kienet li ma jdumx ma jisbaħ.

Il-baħrin bdew ifittxu li jaħarbu mill-ġifen, u niżżlu dgħajsa l-baħar bħallikieku biex idendlu xi ankri mill-pruwa.

Iżda Pawlu qal liċ-ċenturjun u lis-suldati: "Jekk dawn ma jibqgħux fuq il-ġifen, intom ma tistgħux issalvaw."

Imbagħad is-suldati qaċċtu l-ħbula tad-dgħajsa u ħallewha tmur għal riħha.

Meta sar il-ħin biex jisbaħ, Pawlu qabad jagħmel il-qalb lil kulħadd biex jitrejqu b'xi ħaġa, u qalilhom: "Issa ġa ilkom erbatax-il ġurnata tistennew sajmin u ma dduqu xejn.

Għalhekk agħmlu l-qalb u trejqu b'xi ħaġa tal-ikel; dan jiswielkom għal saħħitkom, għax ħadd minnkom mhu se jitlef xagħra waħda minn rasu."

Kif qal dan, qabad il-ħobż, radd il-ħajr lil Alla quddiem kulħadd, qasam u beda jiekol.

Imbagħad kulħadd għamel il-qalb, u ħadu xi ħaġa tal-ikel huma wkoll.

Konna b'kollox mitejn u sitta u sebgħin ruħ fuq il-ġifen.

Wara li xebgħu, bdew iħeffu l-ġifen u jwaddbu l-qamħ il-baħar.

In-nawfraġju ta' Pawlu f'Malta

Xħin imbagħad sebaħ, l-art ma għarfuhiex; lemħu biss bajja bi xtajta fiha, u qatgħuha li, jekk jistgħu, jitfgħu l-ġifen fuqha.

Irħew l-ankri u telquhom il-baħar, u ħallew ukoll l-irbit tat-tmun.

Imbagħad tellgħu l-qala' ż-żgħir ta' quddiem għar-riħ u rħewlha lejn ix-xtajta.

Iżda ħbatna ma' sikka bejn żewġ kurrenti, u l-baħrin waħħlu l-ġifen fuqha.

Il-pruwa baqgħet imwaħħla sewwa fil-post u ma tħarrkitx iżjed, imma l-poppa bdiet titfarrak bil-qilla tal-mewġ.

Is-suldati riedu kieku joqtlu l-priġunieri, li ma jmurx jaħrab xi ħadd minnhom bil-għawm; iżda ċ-ċenturjun, li ried isalva 'l Pawlu, ma ħalliex il-ħsieb tagħhom iseħħ.

Lil dawk li kienu jafu jgħumu ordnalhom jintefgħu huma l-ewwel il-baħar u jmorru l-art; lill-oħrajn ordnalhom jilħqu x-xatt, min fuq twavel u min fuq bċejjeċ imkissra tal-ġifen.

U hekk kulħadd qabad l-art qawwi u sħiħ.


Pawlu f'Malta

Meta ħlisna mill-għarqa, sirna nafu li l-gżira kien jisimha Malta.

In-nies tagħha ġiebu ruħhom magħna bi ħlewwa liema bħalha.

Laqgħuna tajjeb lilna lkoll u qabbdulna ħuġġieġa, għax kienet bdiet nieżla x-xita u kien il-bard.

Mela Pawlu qabad qabda zkuk niexfa u tefagħhom fin-nar.

Fiz-zkuk kien hemm lifgħa li, malli ħasset is-sħana, ħarġet u qabdet ma' id Pawlu.

In-nies tal-gżira, kif raw il-lifgħa mdendla ma' idu, bdew jgħidu wieħed lil ieħor: "Dan ir-raġel żgur xi qattiel, għax għad li ħelisha mill-baħar, il-Ġustizzja ma ħallitux jgħix!"

Imma hu farfar il-lifgħa ġon-nar u ma ġralu xejn.

Huma stennew li se jarawh jintefaħ jew jaqa' u jmut f'daqqa.

Wara li damu jistennew ħafna u raw li ma ġralu ebda deni, biddlu l-ħsieb u bdew jgħidu li kien xi alla.

F'dawk l-inħawi kien hemm l-oqsma tal-prinċep tal-gżira, li kien jismu Publju.

Dan laqagħna u bil-qalb kollha żammna għandu tlitt ijiem.

Missier Publju inzerta mixħut, marid bid-deni u d-disenterija.

Pawlu daħal ħdejh, għamel talba, qiegħed idejh fuqu u fejqu.

Wara dan imbagħad bdew ukoll jersqu għandu l-morda l-oħra tal-gżira, u hu fejjaqhom.

Urewna ġieħ kbir, u meta ġejna biex nitilqu, għabbew fuq il-ġifen kulma konna neħtieġu.

Pawlu jasal Ruma

Wara tliet xhur tlaqna fuq ġifen li kien għadda x-xitwa fil-gżira; kien ġifen ta' Lixandra, bix-xbieha tad-Dijoskuri fil-pruwa.

Inżilna Sirakuża, fejn qgħadna tlitt ijiem.

Minn hemm għaddejna max-xatt ix-xatt u wasalna Reġġju.

Il-jum ta' wara qam riħ min-Nofsinhar, u l-għada wasalna Putijoli.

Hemm sibna xi aħwa, li stednuna noqogħdu sebat ijiem magħhom.

U hekk wasalna Ruma.

L-aħwa ta' din il-belt, li semgħu bina, ġew sal-Forum ta' Appju u sat-Tliet Tvieren biex jilqgħuna.

Malli rahom, Pawlu radd il-ħajr 'l Alla u qawwa qalbu.

Meta dħalna Ruma, Pawlu tawh il-permess joqgħod għalih b'suldat għassa miegħu.

Pawlu jippriedka f'Ruma

Tlitt ijiem wara, huwa laqqa' flimkien miegħu l-kapijiet tal-Lhud, u kif kienu miġbura miegħu qalilhom: "L-aħwa, għalkemm jien ma għamilt xejn kontra l-poplu jew kontra d-drawwiet ta' missirijietna, f'Ġerusalemm tawni priġunier f'idejn ir-Rumani.

Dawn stħarrġu l-każ tiegħi u riedu jitilquni, għax ma sabuli xejn li għalih kienet tistħoqqli l-mewt.

Imma billi l-Lhud żammew iebes jiena kelli nappella għal quddiem Ċesari, mhux għax kelli xi ngħid mal-poplu tiegħi.

Għalhekk tlabtkom tiġu biex narakom u nkellimkom; għax jien minħabba t-tama ta' Iżrael ninsab marbut b'din il-katina."

Huma weġbuh: "Aħna la ħadna ittri fuqek mil-Lhudija, lanqas ma ġie ħadd mill-aħwa jgħarrafna jew jgħidilna xi ħaġa ħażina fuqek.

Imma rridu nisimgħu mingħandek kif taħsibha int; għax dwar din is-setta sirna nafu li kullimkien qegħdin jeħduha kontra tagħha."

Ftiehmu miegħu fuq il-jum, u ġew għandu, fejn kien joqgħod, ħafna aktar milli kienu ġew id-darba ta' qabel.

U minn filgħodu sa filgħaxija qagħad jagħtihom xhieda u jfissrilhom x'inhi s-Saltna ta' Alla, u għamel kemm felaħ biex jipperswadihom permezz tal-Liġi ta' Mosè u l-Profeti ħalli jemmnu f'Ġesù Kristu.

Xi wħud emmnu dak li qalilhom, oħrajn ma emmnux.

Billi ma qablux bejniethom, kulħadd telaq għal rasu.

Pawlu kelma waħda qalilhom: "Sewwa qal l-Ispirtu s-Santu lil missirijietkom permezz ta' Isaija l-profeta, meta qal,

'Mur għand dan il-poplu u għidilhom:

Tisimgħu kemm tisimgħu ma tifhmux,

u tħarsu kemm tħarsu ma tarawx.

Għax il-qalb ta' dan l-poplu twebbset;

kienu tqal biex jisimgħu b'widnejhom

u għalqu għajnejhom,

li ma jmorrux jaraw b'għajnejhom

u jisimgħu b'widnejhom

u jifhmu b'moħħhom,

u hekk ibiddlu ħajjithom

u jiena nfejjaqhom.'

Kunu afu, mela , li Alla bagħat din is-salvazzjoni tiegħu lill-pagani; u huma jisimgħu."

Sentejn f'Ruma

Pawlu dam joqgħod hemm għal sentejn sħaħ fid-dar li kien kera; hemm kien jilqa' lil dawk kollha li kienu jiġu għandu, ixandrilhom is-Saltna ta' Alla u jgħallimhom fuq il-Mulej Ġesù Kristu bil-kuraġġ u bla tfixkil.


L-ITTRA LIR-RUMANI

Ħarsa ħafifa lejn l-ittra

Pawlu kellu l-pjan li jmur Ruma u jaħdem biex iwassal l-Evanġelju f'dik il-belt importanti, u wara li jqatta' xi żmien hemmhekk, jitlaq lejn Spanja li kienet titqies bħala t-tarf tad-dinja kif magħrufa sa dak iż-żmien.

Ried jintroduċi ruħu mar-Rumani li kien għadu qatt ma żar, imma li kien jaf xi wħud minnhom b'isimhom.

Il-messaġġ prinċipali ta' din l-ittra hu s-salvazzjoni tal-bnedmin kollha permezz ta' Kristu.

Pawlu jgħidilhom li hu bħala appostlu magħżul minn Alla kellu aħbar tajba xi jxandar.

L-Aħbar it-Tajba hi li Alla ta lill-bnedmin kollha t-triq tas-salvazzjoni bil-fidi.

M'hemmx Lhud jew pagani, għax ilkoll kemm aħna għandna n-nuqqasijiet xi nsewwu ma' Alla.

Hi l-fidi fi Kristu li toħloq ir-relazzjoni tan-nisrani ma' Alla u biha jseħħ il-ħelsien mid-dnub u l-mewt.

Jispjega wkoll l-iskop wara l-Liġi tat-Testment il-Qadim u kif din ġiet imġedda minn Kristu biex hekk il-Lhud u l-pagani jidħlu fil-pjan tas-salvazzjoni ta' Alla.

Filwaqt li jiddiskuti l-aspetti differenti tal-imħabba ta' Alla fil-pjan tas-salvazzjoni universali, Pawlu bħal jintilef f'estasi ta' tifħir, ringrazzjament u stagħġib għal kulma Alla lesta għall-bniedem sa mill-eternità.

Alla wriena l-imħabba tiegħu meta Kristu miet għalina, aħna li konna għadna midinbin.

Kemm aktar u aktar issa li aħna ġġustifikati b'demmu, insalvaw permezz tiegħu mill-korla ta' Alla!

Jekk meta konna għadna għedewwa ta' Alla tħabbibna miegħu bis-saħħa tal-mewt ta' Ibnu, kemm iktar issa, li aħna ħbieb miegħu, insalvaw permezz tal-ħajja tiegħu? ( , - )

It-taqsim tal-ittra

Introduzzjoni u t-tema tal-ittra ( , - )

Il-bnedmin kollha għandhom isalvaw ( , — , )

Alla, kif isalvana ( , — , )

Il-ħajja ġdida fi Kristu ( , — , )

Iżrael fil-pjan ta' Alla ( , — , )

Kif iġib ruħu n-nisrani ( , — , )

Konklużjoni u tislijiet personali ( , — , )


Tislima

Pawlu, qaddej ta' Kristu Ġesù, imsejjaħ biex ikun appostlu, maħtur għall-Evanġelju ta' Alla.

Dan hu l-Evanġelju li Alla kien wiegħed permezz tal-profeti fil-Kotba Mqaddsa dwar Ibnu Ġesù Kristu Sidna li, skont it-tnissil tal-ġisem , twieled min-nisel ta' David, u, skont l-Ispirtu s-Santu, ġie rivelat bħala l-Iben ta' Alla b'kull qawwa permezz tal-qawmien mill-imwiet.

Bih aħna rċevejna l-grazzja tal-appostolat biex inwasslu għall-ubbidjenza tal-fidi l-bnedmin fost il-ġnus kollha għall-ġieħ ta' ismu.

Fosthom tinsabu intom ukoll, imsejħin biex tkunu ta' Ġesù Kristu; lill-maħbubin kollha ta' Alla li jinsabu Ruma msejħin biex ikunu qaddisin: grazzja lilkom u sliem mingħand Alla Missierna u Sidna Ġesù Kristu.

Pawlu jixtieq iżur Ruma

Qabel xejn niżżi ħajr lil Alla permezz ta' Ġesù Kristu, għaliex il-fidi tagħkom isemmuha fid-dinja kollha.

Jixhidli Alla, li jien naqdi b'qalbi kollha billi nxandar l-Evanġelju ta' Ibnu, li jien niftakar fikom dejjem fit-talb tiegħi.

Jien nitlob dejjem li nkun nista' xi darba, jekk Alla jrid, niġi għandkom.

Nixtieq ħafna narakom u naqsam magħkom id-doni spiritwali biex inwettaqkom, jiġifieri nqawwu lil xulxin permezz tal-fidi li għandna, jien lilkom u intom lili.

Nixtieqkom tkunu tafu, l-aħwa, li kemm-il darba għamilt il-ħsieb li niġi għandkom, iżda sa issa dejjem kien hemm xi jżommni; hekk inkun nista' naħsad xi frott fostkom bħalma għamilt sa issa fost il-bqija tal-ġnus.

Jien inħoss ruħi obbligat lejn il-Griegi u l-Barbari , għorrief u mhumiex, għalhekk ninsab ħerqan li nxandar l-Evanġelju lilkom ukoll, li tgħammru f'Ruma.

Il-qawwa tal-Evanġelju

Jiena ma nistħix mill-Evanġelju; għax l-Evanġelju hu qawwa ta' Alla għas-salvazzjoni ta' dawk kollha li jemmnu, l-ewwel il-Lhud u mbagħad il-Griegi , u fih tidher il-ġustizzja ta' Alla minn fidi għal fidi, skont ma hemm miktub: "Il-ġust jgħix bil-fidi."

Il-kundanna tad-dinja pagana bla qalb

Il-korla ta' Alla tidher nieżla mis-sema fuq il-ħażen u l-inġustizzja tal-bnedmin li jżommu l-verità mjassra bl-inġustizzja; għax dak li wieħed jista' jagħraf minn Alla kien, iva, irrivelat lilhom; Alla stess urihulhom.

Il-kobor tiegħu li ma jidhirx, jiġifieri s-setgħa tiegħu ta' dejjem, u d-divinità tiegħu, huma setgħu jagħrfuh sa mill-ħolqien tad-dinja, permezz tal-ħlejjaq, u għalhekk ma għandhom ebda skuża.

Imma għad li lil Alla għarfuh, huma la tawh ġieħ ta' Alla li hu, u lanqas raddewlu ħajr; għall-kuntrarju, moħħhom intilef fil-bluha, u qalbhom bla dehen iddallmet; waqt li riedu jagħmluha ta' għorrief, bliehu u bidlu l-glorja ta' dak Alla li ma jintemmx ma' sura u xbieha tal-bniedem li jintemm, tal-għasafar, tal-bhejjem b'erba' saqajn, tas-sriep.

U għalhekk Alla rħiehom għall-ġibdiet ħżiena ta' qalbhom, biex niġġsu u waqqgħu fl-għajb lil ġisimhom stess bejniethom.

Il-verità ta' Alla bidluha ma' gidba , u taw il-ġieħ u l-qima tagħhom lill-ħlejjaq flok ma tawhom lill-Ħallieq, li jkun imbierek għal dejjem.

Ammen.

Għalhekk Alla telaqhom għal ġibdiet bla ġieħ.

In-nisa tagħhom bidlu l-użu naturali fl-użu kontra n-natura; hekk ukoll l-irġiel ħallew l-użu naturali tal-mara u xegħlu bil-passjoni għal xulxin, irġiel ma' rġiel, biex jagħmlu ħwejjeġ bla ġieħ; u bi ħlas ta' dan jirċievu fihom infushom il-ħlas li ħaqqhom ħtijiethom.

Billi l-bnedmin ma għoġobhomx jagħrfu sewwa lil Alla, Alla rħiehom fil-fehmiet ħżiena tagħhom, biex għamlu dak li ma jixraqx.

Imtlew b'kull xorta ta' inġustizzja, ħażen, regħba, dnewwa; imtlew bl-għira, qtil, ġlied, qerq, malizzja; iqassu u jigdbu kontra xulxin, għedewwa ta' Alla, insolenti, kburin; minfuħin bihom infushom, joħolqu l-ħażen, diżubbidjenti għall-ġenituri tagħhom, bla moħħ, bla kelma , bla mħabba, bla qalb.

Għalkemm kienu jafu l-ħsieb ta' Alla, jiġifieri, li min jagħmel dan ħaqqu l-mewt, mhux biss jagħmlu dan, imma japprovaw lil min jagħmel hekk.


Il-kundanna tal-Lhud kburin bihom infushom

Int, ja bniedem, li tagħmel ħaqq minn ħaddieħor ma għandek ebda skuża, int min int. Għax int u tagħmel ħaqq minn ħaddieħor tkun tikkundanna lilek innifsek, ladarba int u tagħmel il-ħaqq tkun tagħmel l-istess.

Imma aħna nafu li dawk li jagħmlu ħwejjeġ bħal dawn, Alla jagħmel ħaqq minnhom skont il-verità.

U taħseb int, ja bniedem, li tagħmel ħaqq minn ħaddieħor li jagħmel dawn il-ħwejjeġ, u tagħmilhom int ukoll; taħseb int, li sejjer taħrab il-ġudizzju ta' Alla?

Jew trid tabbuża mill-kobor tat-tjubija tiegħu, mis-sabar u l-ġenerożità tiegħu?

Ma tafx li b'din il-ħniena tiegħu Alla jrid iwasslek għall-indiema?

B'din l-ebusija ta' rasek u n-nuqqas ta' ndiema f'qalbek, inti qiegħed tiġma' għalik innifsek il-korla, għal jum il-korla , meta Alla għad jirrivela l-ġudizzju rett tiegħu, u jħallas lil kulħadd skont ma jkun għamel: jagħti l-ħajja ta' dejjem lil dawk li jipperseveraw sal-aħħar fl-għemil it-tajjeb, u jkunu fittxew il-glorja u l-ġieħ u l-ħajja li ma tintemmx, imma jerfa' l-korla u l-qilla għal dawk li ma jridu jisimgħu b'xejn, u jirvellaw kontra l-verità biex imbagħad joqogħdu għall-ħażen.

Tbatija u dwejjaq għal kull ruħ ta' bniedem li jagħmel il-ħażen, l-ewwel għal-Lhud, u mbagħad għall-Griegi; glorja u ġieħ u sliem għal kull min jagħmel it-tajjeb, l-ewwel għal-Lhud, u mbagħad għall-Griegi.

Għax Alla ma jħarisx lejn l-uċuħ!

Dawk kollha li dinbu mingħajr il-Liġi , jintilfu mingħajr il-Liġi; u dawk li dinbu taħt il-Liġi, isir ħaqq minnhom skont il-Liġi.

Għaliex mhux dawk li jisimgħu l-Liġi huma ġġustifikati; imma dawk li jħarsuha jkunu ġġustifikati quddiem Alla.

Għax meta l-pagani, li ma għandhomx il-Liġi, jagħmlu bl-istint naturali tagħhom dawk l-opri li titlob il-Liġi, huma jkunu liġi għalihom infushom.

Dawn juru b'għemilhom li l-preċetti tal-Liġi huma miktuba f'qalbhom, u dan tixhdu wkoll il-kuxjenza u r-raġuni tagħhom, li issa jakkużaw u issa japprovaw għemilhom.

Dan għad jidher dak in-nhar li fih Alla jagħmel ħaqq mill-għemejjel moħbija tal-bnedmin - skont l-Evanġelju tiegħi - permezz ta' Ġesù Kristu.

Il-Liġi u r-responsabbiltà tal-Lhud

Imma int, jekk tissejjaħ Lhudi u moħħok mistrieħ bil-Liġi u tiftaħar b'Alla; int li taf ir-rieda ta' Alla u l-Liġi għallmitek tagħraf tagħżel l-aħjar; int li int persważ li taf tmexxi lill-għomja, li int id-dawl fid-dlam; li int mgħallem tal-boloh; mgħallem taż-żgħar; li għandek l-għerf u l-verità fil-Liġi ; int li tgħallem lil ħaddieħor, ma tgħallimx lilek innifsek?

Int tippriedka: La tisraqx, u tisraq?

Tgħid: La tiżnix, u tiżni?

Int tistkerrah lill-idoli, u tisraq it-tempji tagħhom?

Int tiftaħar bil-Liġi, u żżeblaħ lil Alla bil-ksur tal-Liġi?

Kif inhu miktub: "L-isem ta' Alla hu mżeblaħ fost il-ġnus minħabba fikom."

Iċ-ċirkonċiżjoni tiswielek jekk int tħares il-Liġi.

Jekk int ma tħarisx il-Liġi ssir qisek pagan bla ċirkonċiżjoni.

Jekk pagan bla ċirkonċiżjoni jħares il-preċetti tal-Liġi, ma jkunx qiegħed hu, li hu bla ċirkonċiżjoni, jikkundanna lilek li int ċirkonċiż?

U l-Ġentili li ma għandux iċ-ċirkonċiżjoni f'ġismu, imma jħares il-Liġi, jagħmel ħaqq minnek, int li bil-Liġi miktuba u biċ-ċirkonċiżjoni b'kollox tikser il-Liġi.

Mhux dak li jidher li hu Lhudi minn barra hu Lhudi, lanqas min għandu ġismu ċirkonċiż; il-Lhudi veru hu dak li hu Lhudi minn ġewwa; iċ-ċirkonċiżjoni vera hi dik tal-qalb, opra tal-ispirtu u mhux tal-Liġi miktuba.

Bniedem bħal dan, mhux il-bnedmin ifaħħruh, imma Alla.


Mela x'għandhom iktar il-Lhud, jew x'tiswielhom iċ-ċirkonċiżjoni?

Ħafna u b'kull mod.

Qabel xejn, għax lilhom kienu fdati l-orakli ta' Alla.

X'jimporta jekk xi wħud minnhom ma emmnux?

Jaqaw l-infedeltà tagħhom sa ġġib fix-xejn il-fedeltà ta' Alla?

Ma jkun qatt!

Ħa jkun jaf kulħadd li Alla hu sinċier u kull bniedem giddieb.

Hekk hemm miktub:

"Sabiex int tkun iġġustifikat fi kliemek,

u tirbaħ meta tkun iġġudikat."

Jekk l-inġustizzja tagħna sservi biex tidher il-ġustizzja ta' Alla, x'għandna ngħidu?

Forsi Alla hu inġust jekk jikkastigana?

Qiegħed nitkellem ta' bniedem li jien.

Ma jkun qatt.

Inkella kif jista' Alla jagħmel ħaqq mid-dinja?

Jekk il-verità ta' Alla tidher aktar minħabba l-gidba tiegħi għall-glorja tiegħu stess, għaliex isir ħaqq minni bħala midneb?

Għaliex ma ngħidux - bħalma ħafna jgħajruna u jgħidu li aħna qegħdin ngħidu: Ħa nagħmlu l-ħażin, ħalli joħroġ it-tajjeb?

Dawn ħaqqhom il-kundanna.

Ħadd ma hu ġust

Xi ngħidu mela?

Aħna l-Lhud aħjar mill-oħrajn?

B'ebda mod.

Ġa wrejna li sew il-Lhud sew il-Griegi huma lkoll taħt il-ħakma tad-dnub.

Kif hemm miktub:

"Ħadd, ebda wieħed, ma hu ġust;

ħadd ma għandu moħħ biex jifhem;

ħadd ma hemm li jfittex lil Alla.

Ilkoll ħarġu minn triqathom;

lkoll kemm huma tħassru;

ħadd ma hemm li jagħmel is-sewwa;

m'hemm lanqas wieħed.

Ħalqhom bħal qabar miftuħ;

b'ilsienhom iqarrqu;

taħt xufftejhom hemm il-velenu tas-sriep.

Fommhom mimli saħtiet u mrar;

riġlejhom ħfief biex ixerrdu d-demm,

kull fejn imorru ma jħallux għajr ħerba u qerda;

it-triq tas-sliem ma jafuhiex;

quddiem għajnejhom biża' ta' Alla m'hemmx."

Nafu li kulma tgħid il-Liġi, tgħidu lil dawk li huma taħt il-Liġi, sabiex kulħadd jagħlaq ħalqu u d-dinja kollha tidher ħatja quddiem Alla.

Għalhekk quddiem Alla ħadd ma hu ġġustifikat bl-opri tal-Liġi; għax il-Liġi sservi biex tgħarrafna d-dnub.

Il-fidi u l-ġustifikazzjoni

Issa l-ġustizzja ta' Alla dehret mingħajr il-Liġi, għad li l-Liġi u l-profeti jixhdu għaliha.

U din hi l-ġustizzja ta' Alla u li Alla jagħti permezz tal-fidi f'Ġesù Kristu lil dawk li jemmnu, bla ma jagħżel bejniethom.

Il-bnedmin kollha dinbu u ċċaħħdu mill-glorja ta' Alla; għalhekk issa huma jkunu ġġustifikati bil-grazzja tiegħu li jagħtihom minn rajh permezz tal-fidwa li hemm fi Kristu Ġesù.

Lilu Alla qiegħdu sagrifiċċju ta' tpattija għall-maħfra tad-dnubiet għal dawk li jemmnu bih.

U dan bis-saħħa ta' demmu.

B'hekk Alla issa juri l-ġustizzja tiegħu, waqt li fl-imgħoddi għalaq għajnejh għad-dnubiet li saru fi żmien li kien jistabar bihom.

Ried, iva, juri l-ġustizzja tiegħu f'dan iż-żmien ħalli juri li hu ġust u jiġġustifika wkoll lil min jemmen f'Ġesù.

Biex, mela, jista' wieħed jiftaħar?

Ma hemmx biex.

U bis-saħħa ta' liema liġi?

Tal-opri?

Le, iżda bis-saħħa tal-liġi tal-fidi .

Għax aħna għandna fehma sħiħa li l-bniedem ikun iġġustifikat permezz tal-fidi mingħajr l-opri tal-Liġi.

Forsi Alla hu Alla tal-Lhud biss?

Mhux tal-pagani wkoll?

Iva, tal-pagani wkoll: Alla hu wieħed, u hu l-istess wieħed li jiġġustifika permezz tal-fidi l-Lhudi ċirkonċiż u l-pagan mhux ċirkonċiż.

B'daqshekk qegħdin inġibu fix-xejn il-Liġi permezz tal-fidi?

Ma jkun qatt, imma qegħdin inwettqu l-Liġi.


L-eżempju ta' Abraham

Xi ngħidu, mela, li sab Abraham, il-missier tagħna skont il-ġisem ?

Li kieku Abraham kien iġġustifikat bis-saħħa tal-opri, kien ikollu biex jiftaħar; imma mhux quddiem Alla!

Għax xi tgħid l-Iskrittura?

Tgħid li "Abraham emmen lil Alla u kien magħdud lilu b'ġustizzja".

Il-ħlas lil min jaħdem ma jingħaddlux bi pjaċir, imma b'dejn; iżda min bla ma jagħmel opri, jemmen lil Alla li jiġġustifika lil min hu ħażin, din il-fidi tiegħu tingħaddlu b'ġustizzja.

Hekk wkoll David jgħid kemm hu hieni l-bniedem li Alla jqisu b'ġust mingħajr l-opri:

"Hienja dawk li dnubiethom maħfura, u li ħtijiethom mgħottija .

Hieni l-bniedem li l-Mulej ma jgħoddlu ebda dnub."

Din it-thennija tiswa biss għal-Lhud ċirkonċiżi, jew ukoll għall-pagani bla ċirkonċiżjoni?

Aħna ngħidu: Il-fidi kienet magħduda lil Abraham b'ġustizzja.

Meta kien magħdud lilu dan?

Meta kien ċirkonċiż, jew meta kien għadu bla ċirkonċiżjoni?

Le, mhux meta kien ċirkonċiż, iżda meta kien għadu bla ċirkonċiżjoni.

Imbagħad irċieva s-sinjal taċ-ċirkonċiżjoni b'sinjal tal-ġustizzja permezz tal-fidi meta kien għadu bla ċirkonċiżjoni, biex ikun il-missier ta' dawk kollha li jemmnu u ma jkunux ċirkonċiżi, sabiex lilhom ukoll tkun magħduda l-ġustizzja.

Hu missier iċ-ċirkonċiżjoni mhux biss għal-Lhud ċirkonċiżi, imma wkoll għal dawk li jimxu fuq il-passi tal-fidi ta' missierna Abraham qabel ma kellu ċ-ċirkonċiżjoni.

Il-fidi u l-wegħda

Lil Abraham jew lin-nisel tiegħu l-wegħda li jirtu d-dinja ma saritilhomx permezz tal-Liġi, imma permezz tal-ġustizzja bil-fidi.

Għax li kieku fil-wirt kellhom jidħlu dawk biss li jgħixu bil-Liġi, il-fidi kienet tisfa fix-xejn u l-wegħda ma kienet tkun tiswa xejn.

Imma l-Liġi korla ġġib magħha, għax fejn ma hemmx liġi anqas ma hemm ksur ta' liġi.

Għalhekk il-wegħda hi marbuta mal-fidi, biex tkun mogħtija bħala grazzja, u hekk tibqa' sħiħa għal uliedu kollha, mhux biss dawk li jgħixu bil-Liġi, imma wkoll dawk li jgħixu bil-fidi ta' Abraham - il-missier tagħna lkoll, skont ma hemm miktub: "Jiena nagħmel minnek missier ta' kotra kbira ta' ġnus" - missierna quddiem Alla li fih hu emmen, li jagħti l-ħajja lill-mejtin, u li jsejjaħ fl-eżistenza lil dak li ma jeżistix.

Meta ma kellu ebda tama, Abraham ittama u emmen; u hekk sar missier ta' kotra kbira ta' ġnus, skont ma kien intqal lilu: "Hekk għad ikun in-nisel tiegħek."

U ma naqasx fil-fidi tiegħu, anqas meta ġieb quddiem għajnejh li ġismu kien mejjet għax kien għoddu laħaq il-mitt sena, u mejjet ukoll kien ġuf Sara.

Quddiem il-wegħda ta' Alla ma qagħadx italla' u jniżżel jekk jemminx jew le, imma ssaħħaħ fil-fidi, filwaqt li gglorifika lil Alla u żamm bis-sħiħ li min kien għamillu l-wegħda kien qawwi biżżejjed biex iżomm kelmtu.

U kien għalhekk li dan ġie "lilu magħdud b'ġustizzja".

Iżda l-kelmiet "ġie lilu magħdud" ma nkitbux għalih biss, imma għad ikun magħdud ukoll lilna li nemmnu f'dak li qajjem mill-imwiet lil Ġesù Sidna, li kien mogħti għall-mewt għal dnubietna, u mqajjem għall-ġustifikazzjoni tagħna.


Il-frott tal-ġustifikazzjoni

Issa li aħna ġġustifikati bil-fidi, għandna s-sliem ma' Alla , permezz ta' Sidna Ġesù Kristu; permezz tiegħu għandna d-dħul bil-fidi għal din il-grazzja li fiha qegħdin.

Aħna niftaħru bit-tama li għandna li għad niksbu l-glorja ta' Alla.

Mhux biss dan, imma niftaħru wkoll bis-sofferenzi, għax nafu li s-sofferenza ġġib is-sabar, is-sabar irawwem il-ħila, il-ħila t-tama.

U din it-tama ma tqarraqx bina, għax l-imħabba ta' Alla ssawbet fi qlubna permezz tal-Ispirtu s-Santu li kien mogħti lilna.

Mela, meta aħna konna bla saħħa, Kristu, meta wasal iż-żmien, miet għall-ħżiena.

Bilkemm wieħed imut għal wieħed tajjeb, għad li wieħed għandu mnejn jagħmel il-qalb u jmut għal wieħed ġeneruż.

Iżda Alla wriena l-imħabba tiegħu meta Kristu miet għalina, aħna li konna għadna midinbin.

Kemm aktar u aktar issa li aħna ġġustifikati b'demmu, insalvaw permezz tiegħu mill-korla ta' Alla!

Jekk meta konna għadna għedewwa ta' Alla tħabbibna miegħu bis-saħħa tal-mewt ta' Ibnu, kemm iktar issa, li aħna ħbieb miegħu, insalvaw permezz tal-ħajja tiegħu?

Mhux hekk biss, imma niftaħru wkoll f'Alla b'Sidna Ġesù Kristu li permezz tiegħu ksibna din il-ħbiberija.

Kristu u Adam

Għalhekk, bħalma kien permezz ta' bniedem wieħed li fid-dinja daħal id-dnub,

u permezz tad-dnub il-mewt,

u hekk il-mewt laħqet il-bnedmin kollha,

għax kollha dinbu …

Kienet għadha ma waslitx il-Liġi, id-dnub kien ġa fid-dinja:

imma d-dnub ma kienx magħdud,

ladarba Liġi ma kienx hemm.

Madankollu l-mewt saltnet ukoll minn Adam sa Mosè, imqar fuq dawk li ma waqgħux fid-dnub li fih kien waqa' Adam,

li kien xbieha ta' dak li kellu jiġi .

Imma d-don mhuwiex bħall-ħtija.

Għax jekk permezz ta' ħtija waħda mietet il-kotra,

aktar u aktar issa l-grazzja ta' Alla u

d-don mogħti bil-grazzja ta' bniedem wieħed li hu Ġesù Kristu,

xterdu bil-bosta fuq il-kotra.

U d-don anqas ma hu bħall-frott ta' dak il-wieħed li dineb; għax tassew,

il-ġudizzju mogħti fuq dnub wieħed wassal sal-kundanna, iżda d-don mogħti wara ħafna dnubiet iwassal għall-ġustifikazzjoni.

Għax jekk minħabba fil-ħtija ta' wieħed waħdu saltnet il-mewt, permezz ta' dak il-wieħed,

aktar u aktar dawk li jirċievu l-kotra

tal-grazzja u d-don tal-ġustizzja

għad isaltnu fil-ħajja permezz ta' wieħed li hu Ġesù Kristu.

Mela kif bil-ħtija ta' wieħed waħdu waslet il-kundanna fuq il-bnedmin kollha,

hekk ukoll bl-opra tal-ġustizzja ta' wieħed waslet lill-bnedmin kollha

l-ġustifikazzjoni tal-ħajja.

Għax kif bid-diżubbidjenza ta' bniedem wieħed il-ħafna saru midinbin,

hekk ukoll bl-ubbidjenza ta' wieħed

il-ħafna jsiru ġusti.

Il-Liġi daħlet, biex kotru d-dnubiet; fejn kotor id-dnub, kotrot fuq li kotrot il-grazzja.

B'hekk, kif id-dnub saltan permezz tal-mewt,

hekk issa l-grazzja ssaltan

permezz tal-ġustizzja għall-ħajja ta' dejjem

bis-saħħa ta' Ġesù Kristu Sidna.


Mejta għad-dnub, ħajja fi Kristu

Xi ngħidu mela?

Nibqgħu fid-dnub biex toktor il-grazzja?

Ma jkun qatt!

Aħna li mitna għad-dnub kif nistgħu ngħixu fih?

Ma tafux li aħna lkoll li tgħammidna fi Kristu Ġesù, tgħammidna fil-mewt tiegħu ?

Indfinna miegħu fil-mewt permezz tal-magħmudija sabiex kif Kristu kien imqajjem mill-imwiet permezz tal-qawwa glorjuża tal-Missier, hekk aħna ngħixu ħajja ġdida.

Jekk aħna sirna ħaġa waħda miegħu f'mewt tixbah lil tiegħu, hekk ningħaqdu miegħu fil-qawmien tiegħu mill-mewt.

Dan nafu: li l-bniedem il-qadim tagħna ssallab miegħu, biex jinqered dan il-ġisem tad-dnub , sabiex ma nkunux aktar ilsiera tad-dnub.

Min imut, jeħles mid-dnub.

Jekk aħna mitna ma' Kristu, nemmnu wkoll li għad ngħixu ma' Kristu.

Nafu li Kristu qam mill-imwiet u ma jmutx aktar; il-mewt ma għadhiex taħkem fuqu.

Hu li miet, miet darba għal dejjem għad-dnub; u issa li qiegħed jgħix, qiegħed jgħix għal Alla.

Hekk ukoll intom għandkom tqisu lilkom infuskom mejtin għad-dnub, iżda ħajjin għal Alla fi Kristu Ġesù.

Tħallux, mela, li d-dnub isaltan fuq dan il-ġisem tagħkom li jmut u toqogħdu għall-ġibdiet tiegħu; anqas ma għandkom tħallu l-membri ta' ġisimkom isiru għodda biex tagħmlu l-ħażen għas-servizz tad-dnub; imma offru ruħkom lil Alla bħala nies li reġgħu mill-mewt għall-ħajja ħalli l-membri ta' ġisimkom isiru għodda biex tagħmlu t-tajjeb għas-servizz ta' Alla għall-ġustizzja tagħkom.

Għax lilkom id-dnub ma għandux jaħkimkom, ladarba m'intomx tgħixu taħt il-Liġi, imma taħt il-grazzja.

Ilsiera tal-ġustizzja

X'nagħmlu, mela?

Ladarba m'aħniex taħt il-Liġi imma taħt il-grazzja, allura għandna nidinbu?

Ma jkun qatt!

Ma tafux li jekk intom toffru ruħkom lil xi ħadd b'ilsiera biex tobduh, ta' min tobdu tkunu l-ilsiera, kemm jekk dan ikun id-dnub, li jwassal għall-mewt, u kemm jekk tkun l-ubbidjenza li twassal għall-ġustifikazzjoni ?

Imma niżżu ħajr lil Alla: intom kontu lsiera tad-dnub, imma issa obdejtu minn qalbkom dik il-kwalità ta' tagħlim li ngħatalkom biex timxu fuqu; infdejtu minn taħt id-dnub, imma tjassartu għall-ġustizzja.

Qiegħed nitkellem magħkom ta' bnedmin li aħna, għax in-natura tagħkom dgħajfa.

Bħalma l-membri ta' ġisimkom kontu jassartuhom għaż-żina u l-ħażen, hekk issa dawn l-istess membri jassruhom għall-ġustizzja biex tkunu qaddisin.

Meta kontu lsiera tad-dnub, kontu ħielsa f'dak li għandu x'jaqsam mal-ġustizzja.

Xi frott ħsadtu dak iż-żmien mill-ħwejjeġ li issa qegħdin iħammrulkom wiċċkom?

It-tmiem ta' dawk il-ħwejjeġ hija l-mewt.

Imma issa li ħlistu mid-dnub u sirtu lsiera ta' Alla, qegħdin taħsdu għalikom frott li jwassal għall-qdusija, u għandkom bħala tmiem il-ħajja ta' dejjem.

Għax il-ħlas tad-dnub hu l-mewt, imma d-don li tana Alla huwa l-ħajja ta' dejjem fi Kristu Ġesù Sidna.


Ix-xbieha taż-żwieġ

Ma tafux intom, l-aħwa - qiegħed nitkellem ma' nies li jafu l-Liġi - li l-liġi taħkem bniedem sakemm jibqa' ħaj?

Hekk, il-mara miżżewġa hi marbuta bil-liġi ma' żewġha sakemm hu jdum ħaj; jekk żewġha jmut tinħall mil-liġi ta' żewġha.

Għalhekk, sakemm żewġha jkun għadu ħaj, jekk tiżżewweġ raġel ieħor, tkun adultera.

Jekk żewġha jmut hi tkun ħielsa minn dik il-liġi u jekk tiżżewweġ raġel ieħor, ma tkunx adultera.

Hekk intom, l-aħwa, mittu għal-Liġi permezz tal-ġisem ta' Kristu, biex intom tkunu ta' ħaddieħor, jiġifieri, ta' dak li kien imqajjem mill-imwiet, sabiex nagħmlu l-frott għal Alla.

Sakemm konna fil-ġisem , il-ġibdiet tad-dnub kienu jaħkmu fina permezz tal-liġi fil-membri tal-ġisem tagħna biex nagħmlu l-frott għall-mewt.

Issa aħna nħallejna mil-Liġi għax mitna għal dak li kien iżommna lsiera, biex issa nservu skont il-ħajja l-ġdida tal-Ispirtu u mhux aktar skont l-ittra l-qadima .

Il-jasar tad-dnub fina

Xi ngħidu, mela?

Li l-Liġi hi dnub?

Ma jkun qatt!

Imma ma kontx inkun naf x'inhu d-dnub, kieku ma kinitx il-Liġi; ma kontx inkun naf x'inhuma x-xewqat ħżiena kieku l-Liġi ma qaltlix: "Ma jkollokx xewqat ħżiena".

Id-dnub ħa l-okkażjoni mill-kmandament u qajjem kull xorta ta' passjoni fija.

Mingħajr il-Liġi, id-dnub kien ikun ħaġa mejta.

Jien kont darba ngħix mingħajr il-Liġi, imbagħad ġie l-kmandament u d-dnub ħa r-ruħ.

Jien mitt: il-kmandament li kien maħsub biex iġib il-ħajja, spiċċa biex ġiebli l-mewt.

Id-dnub ħa okkażjoni mill-kmandament biex qarraq bija u qatilni.

Il-Liġi hi qaddisa u l-kmandament hu qaddis, ġust u tajjeb.

Mela dak li hu tajjeb sar mewt għalija?

Ma jkun qatt!

Iżda d-dnub, biex jurini li hu dnub, ġiebli l-mewt b'dak li hu tajjeb biex permezz tal-kmandament id-dnub jurini sa fejn jasal il-ħażen tad-dnub.

Nafu li l-Liġi hi spiritwali, imma jien tad-demm u l-laħam mibjugħ lid-dnub.

Ma nafx x'jien nagħmel; naf li mhux dak li rrid nagħmel iżda dak li ma rridx.

Jekk nagħmel dak li ma rridx, naqbel mal-Liġi li hi tajba.

Issa mela mhux aktar jien li qiegħed nagħmel dan iżda d-dnub li hemm jgħammar ġewwa fija.

Naf li t-tajjeb ma jgħammarx fija, jiġifieri f'ġismi.

Ir-rieda tajba qiegħda hemm fija, imma li nagħmel it-tajjeb mhux hemm.

M'iniex nagħmel it-tajjeb li rrid, imma qiegħed nagħmel il-ħażin li ma rridx.

Jekk jien nagħmel sewwasew dak li ma rridx, mhux jien mela qiegħed nagħmlu iżda d-dnub li hemm jgħammar fija.

Inħoss din il-liġi ġewwa fija: meta rrid nagħmel it-tajjeb, ifeġġ quddiemi l-ħażin.

Skont il-bniedem ta' ġewwa togħġobni l-liġi ta' Alla; iżda nilmaħ fil-membri ta' ġismi liġi oħra titqabad kontra l-liġi ta' moħħi u tjassarni taħt il-liġi tad-dnub li hemm ġo ġismi.

Imsejken bniedem li jien!

Min se jeħlisni minn dan il-ġisem tal-mewt?

Niżżi ħajr lil Alla permezz ta' Ġesù Kristu Sidna!

Mela minni nnifsi jien naqdi lil-liġi ta' Alla b'moħħi, iżda b'ġismi naqdi l-liġi tad-dnub.


Il-ħajja tal-Ispirtu

Mela issa ma hemm ebda kundanna għal dawk li jgħixu fl-għaqda ma' Kristu Ġesù.

Għax il-liġi tal-Ispirtu li jagħti l-ħajja fi Kristu Ġesù ħelsitni mil-liġi tad-dnub u tal-mewt.

Għax dak li ma felħitx tagħmel il-Liġi, għax kienet bla saħħa minħabba l-ġisem, għamlu Alla meta bagħat 'l Ibnu stess f'sura ta' ġisem tad-dnub, bħala vittma għad-dnub .

B'hekk ikkundanna d-dnub fil-ġisem, biex dak li b'ġustizzja titlob il-Liġi jseħħ fina li ngħixu, imma skont l-Ispirtu u mhux skont il-ġisem.

Dawk li jgħixu skont il-ġisem, ħsiebhom fil-ħwejjeġ tal-ġisem; dawk li jgħixu skont l-Ispirtu, ħsiebhom fil-ħwejjeġ tal-Ispirtu.

Ix-xewqat tal-ġisem iwasslu għall-mewt; ix-xewqat tal-Ispirtu jwasslu għall-ħajja u s-sliem.

Għalhekk ix-xewqat tal-ġisem huma għedewwa ta' Alla; ma joqogħdux għal-liġi ta' Alla, u anqas jistgħu joqogħdu.

Dawk li jgħixu skont il-ġisem ma jistgħux jogħġbu lil Alla.

Issa intom ma intomx taħt il-ħakma tal-ġisem, imma tal-Ispirtu, ladarba hemm l-Ispirtu ta' Alla jgħammar fikom .

Jekk xi ħadd ma għandux fih l-Ispirtu ta' Kristu, dan mhuwiex tiegħu.

Jekk Kristu jgħammar fikom, għalkemm il-ġisem hu mejjet minħabba fid-dnub, imma l-Ispirtu hu ħajjitkom minħabba l-ġustizzja.

Jekk l-Ispirtu ta' dak li qajjem lil Ġesù mill-imwiet jgħammar fikom, Alla stess li qajjem lil Kristu mill-imwiet iqajjem għall-ħajja wkoll il-ġisem mejjet tagħkom, bis-saħħa tal-Ispirtu li jgħammar fikom.

Hekk mela, l-aħwa, aħna m'aħniex midjunin mal-ġisem biex ngħixu skont il-ġisem.

Għax jekk tgħixu skont il-ġisem, tmutu; imma jekk tmewtu l-għemil tal-ġisem bl-Ispirtu, tgħixu.

Dawk kollha li jmexxihom l-Ispirtu ta' Alla huma wlied Alla.

Għax intom ma rċevejtux l-ispirtu li jwassalkom għall-jasar biex terġgħu taqgħu fil-biża', imma rċevejtu l-Ispirtu li jagħmel minnkom ulied adottivi; u li bih aħna nistgħu ngħajtu: "Abba!

Missier !"

Dan l-Ispirtu jixhed flimkien mal-ispirtu tagħna li aħna wlied Alla.

Jekk aħna wlied, aħna wkoll werrieta, werrieta ta' Alla, werrieta ma' Kristu: ladarba aħna nbatu miegħu , biex miegħu nkunu gglorifikati.

Il-glorja li ġejja

Jiena għadni persważ li t-tbatijiet ta' issa ma għandhom xejn x'jaqsmu mal-glorja li għad trid tidher fina.

Il-ħlejjaq kollha qegħdin jistennew ħerqana r-rivelazzjoni ta' wlied Alla; għax il-ħolqien jinsab taħt il-frugħa - mhux minn rajh, imma minħabba Alla li xeħtu taħtha - bit-tama li l-ħlejjaq huma wkoll għad ikunu meħlusa mill-jasar tat-taħsir u jiksbu l-ħelsien tal-glorja ta' wlied Alla.

Aħna nafu li l-ħolqien kollu għadu s'issa jitniehed bl-uġigħ tal-ħlas; u mhux hu biss, imma wkoll aħna li għandna l-ewwel frott tal-Ispirtu, aħna wkoll nitniehdu fina nfusna waqt li nistennew l-adozzjoni ta' wlied, il-fidwa ta' ġisimna.

Aħna salvi bit-tama.

Meta wieħed jara l-ħwejjeġ li jkun ittama, ma tkunx aktar tama; għax kif jista' wieħed jittama l-ħwejjeġ li ġa jkun ra?

Imma dak li qegħdin nittamaw, jekk m'aħniex narawh, qed nistennewh bis-sabar.

Hekk ukoll l-Ispirtu, min-naħa tiegħu, jgħinna fin-nuqqas ta' ħila tagħna.

Għax aħna anqas biss nafu nitolbu kif imiss, imma l-Ispirtu stess jidħol għalina bit-talb tiegħu bi tnehid li ma jistax jitfisser bil-kliem; u Alla, li l-ħarsa tiegħu tinfed il-qlub, jaf x'inhi x-xewqa tal-Ispirtu; bit-talb tiegħu jidħol għall-qaddisin skont ma jrid Alla.

Aħna nafu li Alla, ma' dawk li jħobbuh, ma' dawk li huma msejħin skont il-providenza tiegħu, f'kollox jaħdem id f'id għall-ġid tagħhom .

Għax lil dawk li hu għarafhom mill-bidu, ippredestinahom ukoll biex jieħdu s-sura fuq ix-xbieha ta' Ibnu , ħalli dan ikun il-kbir fost ħafna aħwa; lil dawk li ppredestinahom, sejħilhom ukoll; lil dawk li sejħilhom, iġġustifikahom ukoll; lil dawk imbagħad li ġġustifikahom, igglorifikahom ukoll.

Il-glorja tal-imħabba ta' Alla

Xi ngħid, mela, quddiem dan kollu?

Jekk Alla hu magħna min jista' jkun kontra tagħna?

Hu, li anqas lil Ibnu stess ma ħafirha, imma tah għalina lkoll, kif ma jagħtiniex ukoll kollox miegħu?

Min se jakkuża l-magħżulin ta' Alla?

Alla stess hu dak li jiġġustifikahom.

Min se jikkundannahom?

Kristu Ġesù li miet, jew aħjar, li qam mill-imwiet, jinsab fuq il-lemin ta' Alla, hu li jidħol għalina.

Min se jifridna mill-imħabba ta' Kristu?

It-taħbit, id-dwejjaq, il-persekuzzjoni, il-ġuħ, l-għera, it-tiġrib, ix-xabla?

Bħalma hu miktub:

"Minħabba fik il-jum kollu jikkundannawna għall-mewt;

jgħodduna bħal nagħaġ għall-qatla."

Imma f'dan kollu aħna aktar minn rebbieħa bis-saħħa ta' dak li ħabbna.

Għax jiena żgur li la l-mewt u la l-ħajja, la l-anġli u la l-qawwiet, la ż-żmien t'issa u la ta' li ġej, la setgħat, la l-għoli u lanqas il-fond, u ebda ħliqa oħra ma jistgħu qatt jifirduna mill-imħabba ta' Alla li dehret fi Kristu Ġesù Sidna.


L-għażla ta' Iżrael

Ngħidilkom is-sewwa fi Kristu, m'iniex nigdeb, tixhidli l-istess kuxjenza tiegħi fl-Ispirtu s-Santu, li jiena mnikket għall-aħħar, u dejjem qalbi maqsuma; nixtieq li kont jiena stess maqtugħ minn Kristu minħabba f'ħuti , nies ġensi skont il-ġisem: l-Iżraelin.

Tagħhom hija l-adozzjoni ta' wlied Alla u l-glorja, il-pattijiet u l-Liġi, il-liturġija u l-wegħdiet; tagħhom huma l-patrijarki; u kien minnhom li, skont il-ġisem, ħareġ Kristu, li hu fuq kollox, Alla mbierek għal dejjem ta' dejjem.

Ammen!

Mhux li l-wegħda ta' Alla sfat fix-xejn; għax mhux dawk kollha li huma mnissla minn Iżrael huma Iżraelin.

Mhux dawk kollha li huma min-nisel ta' Abraham huma wliedu għax il-wegħda kienet din: "Minn Iżakk jissejjaħ in-nisel tiegħek."

Dan ifisser, mhux ulied il-ġisem huma wlied Alla, imma l-imwielda bis-saħħa tal-wegħda huma magħduda b'ulied Abraham.

Il-wegħda kienet tgħid: "Bħal dan iż-żmien jien nerġa' niġi għandek u Sara jkollha iben."

U mhux hekk biss, imma l-istess ġara meta Rebekka kellha ż-żewġ uliedha minn Iżakk missierna.

Kienu għadhom ma tweldux, bla ma kienu għadhom għamlu xejn la tajjeb u anqas ħażin - biex il-pjan tal-għażla ta' Alla jseħħ bis-saħħa ta' Alla, li sejjaħ, u mhux bis-saħħa tal-opri - Alla qalilha: "Il-kbir iservi liż-żgħir" kif inhu miktub ukoll:

"Ħabbejt lil Ġakobb

u bgħadt lil Għesaw ."

Xi ngħidu mela?

Li Alla ma jagħmilx sewwa?

Ma jkun qatt.

Alla qal lil Mosè:

"Inħenn għal min inħenn;

u nitħassar lil min nitħassar."

Mhux x'wieħed irid jew kemm jitħabat li jgħodd, iżda għal min Alla jħenn.

L-Iskrittura tgħid lill-Fargħun: "Għalhekk qajjimtek, biex nuri l-qawwa tiegħi bik u nxandar ismi mal-art kollha."

Hu jħenn għal min irid, u jwebbes il-qalb ta' min irid.

Il-ħniena u l-korla ta' Alla

Imma tista' tgħidli: "Għaliex jibqa' jċanfar?

Min jista' jieqaf lir-rieda tiegħu?"

Ja bniedem, int min int biex teħodha ma' Alla?

Forsi l-fuħħar jeħodha kontra l-ħaddiem u jgħidlu: "Għaliex għamiltni hekk?"

Ma jistax il-ħaddiem tal-fuħħar jagħmel mit-taħlita tat-tafal oġġett ta' ġieħ jew oġġett ta' għajb?

Jekk Alla li jrid juri l-korla tiegħu u jgħarraf il-qawwa tiegħu, issaporta b'sabar kbir l-oġġetti tal-korla lesti għall-qerda; biex imbagħad jgħarraf l-għana tal-glorja tiegħu għall-oġġetti tal-ħniena, li hu ħejja għall-glorja minn qabel, jiġifieri, lilna li hu sejjaħ, mhux biss mil-Lhud, imma wkoll mill-Ġentili … Bħalma jgħid fil-Ktieb ta' Hosegħa:

"Insejjaħ lil dak li mhux poplu tiegħi:

'Il-Poplu Tiegħi'

u lil dik li mhijiex maħbuba, 'Maħbuba.'

U jiġri li fejn kienu jsejħulhom:

'Intom m'intomx il-Poplu Tiegħi,'

hemm isejħulhom: 'Ulied Alla l-Ħaj.' "

Isaija għolla leħnu u qal dwar Iżrael: "Ukoll jekk stess l-għadd ta' wlied Iżrael ikun daqs ir-ramel tal-baħar, il-fdal biss isalva, għax il-Mulej dalwaqt jagħmel il-kont u jaqtagħha fil-qasir mad-dinja kollha."

Kif ukoll il-profeta Isaija qal minn qabel:

"Li kieku l-Mulej tal-eżerċti ma

ħallilniex nisel, konna nsiru bħal Sodoma,

u 'l Gomorra konna nixbhu."

Xi ngħidu mela?

Ngħidu dan: li l-pagani li ma kinux ifittxu l-ġustizzja kisbu l-ġustizzja, il-ġustizzja li ġejja mill-fidi; imma Iżrael, li kienu jfittxu l-Liġi li tieħu għall-ġustizzja, ma laħqux l-iskop tal-Liġi.

Għaliex?

Għax ma fittxewhiex permezz tal-fidi, imma permezz tal-opri.

Tfixklu fil-ġebla tat-tfixkil skont ma hu miktub:

"Arawni!

Jien inqiegħed f'Sijon ġebla

għat-tfixkil u blata tat-tiġrif, u min

jemmen fiha ma jitħawwadx."


L-aħwa, nixtieq tassew minn qalbi nitlob quddiem Alla li niesi jsalvaw.

Jien xhud għalihom li huma għandhom il-ħeġġa għal Alla, iżda din mhijiex ħeġġa skont l-għerf veru.

Għax m'għarfux il-ġustizzja ta' Alla, imma fittxew il-ġustizzja tagħhom, u għalhekk ma qagħdux għall-ġustizzja ta' Alla.

L-iskop tal-Liġi hu Kristu għall-ġustizzja għal min jemmen fih.

Is-salvazzjoni għal kulħadd

Fuq il-ġustizzja li tiġi mil-Liġi, Mosè kiteb: "Il-bniedem li jħarisha jgħix biha."

U dwar il-ġustizzja li tiġi mill-fidi jgħid hekk: "Tgħidx f'qalbek, 'Min sa jitla' fis-sema?' jiġifieri biex iniżżel lil Kristu; anqas: 'Min sa jinżel fil-qiegħ?' jiġifieri, biex iġib lil Kristu mill-imwiet."

Imma xi tgħid l-Iskrittura?

"Il-kelma qiegħda ħdejk,

f'fommok u f'qalbek";

jiġifieri, il-kelma tal-fidi li aħna nxandru.

Għax jekk inti tistqarr b'fommok, "Ġesù hu l-Mulej", u temmen b'qalbek li Alla qajmu mill-imwiet, inti ssalva.

Wieħed jemmen f'qalbu biex ikollu l-ġustizzja u jistqarr b'xufftejh biex ikollu s-salvazzjoni.

L-Iskrittura tgħid, "Kull min jemmen fih ma jintilifx."

Ma hemmx għażla bejn Lhudi u Grieg; hu s-Sid ta' kulħadd u għani ma' dawk kollha li jsejħulu.

Għax kull min isejjaħ isem il-Mulej isalva.

Imma kif jistgħu jsejħu lil dak li ma jemmnux fih?

Kif jistgħu jemmnu f'dak li ma semgħux bih?

Kif jistgħu jisimgħu jekk ma jxandrulhomx?

Kif jistgħu jxandrulhom jekk ma jkunux mibgħuta?

Bħalma hemm miktub: "Kemm huma sbieħ riġlejn dawk li jħabbru l-ġid."

Iżda mhux kulħadd qagħad għall-kelma tal-Evanġelju.

Isaija ħabbar: "Mulej, min emmen il-kelma li sama' mingħandna?"

Il-fidi, mela, tiġi mis-smigħ, u s-smigħ mix-xandir tal-kelma ta' Kristu.

Imma ngħid jien, jaqaw ma semgħux ?

Żgur li semgħu.

L-Iskrittura tgħid:

"Leħinhom xtered mal-art kollha ,

u l-kelma tagħhom laħqet truf id-dinja."

Imma nistaqsi jien: "Jaqaw Iżrael ma fehemx?"

L-ewwel ma jwieġeb Mosè:

"Jien inqajjimlek l-għira permezz ta' ġens mhux poplu;

permezz ta' poplu bla ras ngħaddabkom."

Isaija mbagħad b'wiċċu minn quddiem jgħid:

"Sabuni dawk li ma kinux ifittxuni,

dhert lil dawk li ma kinux jistaqsu għalija."

U dwar Iżrael jissokta:

"Il-jum kollu jien ftaħt idejja lil poplu

li ma jemminx u li qam kontrija."


Is-salvazzjoni tal-fdal ta' Iżrael

Issa nistaqsi jien, "Forsi Alla ċaħad il-poplu tiegħu?"

Żgur li le!

Għax jien ukoll Iżraeli, min-nisel ta' Abraham, mit-tribù ta' Benjamin.

Alla ma ċaħdux lill-poplu tiegħu, li hu kien għażlu sa minn qabel.

Ma tafx xi tgħid fuq Elija l-Iskrittura?

Kif tkellem ma' Alla kontra Iżrael: "Mulej, qatlu lill-profeti tiegħek, kissru l-artali tiegħek, jien waħdi bqajt u issa qegħdin ifittxuli ħajti?"

Iżda x'wieġbu Alla?

"Jien ħallejt għalija sebat elef raġel li ma niżlux għarkupptejhom quddiem Bagħal ."

Hekk issa wkoll f'dan iż-żmien hemm il-fdal skont l-għażla tal-grazzja.

U, jekk inhu bis-saħħa tal-grazzja, mela mhux aktar bis-saħħa tal-opri; inkella l-grazzja ma tibqax aktar grazzja.

Xi ngħidu, mela?

Il-poplu ta' Iżrael ma sabx dak li kien ifittex, iżda dawk li kienu magħżula sabuh; il-bqija webbsu rashom kif inhu miktub:

"Alla tahom spirtu ta' ngħas fuqhom,

għajnejn biex ma jarawx,

widnejn biex ma jisimgħux,

sal-ġurnata tal-lum."

U David iżid:

"Jalla tkun il-mejda tagħhom nasba u nassa,

it-tfixkil u l-ħlas li ħaqqhom.

Ħalli jiddallmu għajnejhom biex ma jarawx;

u lwielhom daharhom għal dejjem."

Is-salvazzjoni tal-pagani

Mela, ngħid jien, jaqaw tfixklu biex waqgħu għal kollox?

Żgur li le!

Imma bis-saħħa tal-ħtija tagħhom waslet is-salvazzjoni għand il-pagani biex il-Lhud tiġihom l-għira għalihom.

Jekk, mela, il-ħtija tal-Lhud sfat ta' ħafna ġid għad-dinja, u l-waqgħa tagħhom ta' ħafna ġid għall-pagani, kemm se tkun aktar is-salvazzjoni tagħhom ilkoll .

U issa ngħid lilkom il-pagani.

Sakemm jiena appostlu tal-pagani nibqa' nagħmel ġieħ lill-ministeru tiegħi, bit-tama li nqajjem l-għira ta' ġensi u hekk insalva lil xi wħud minnhom.

Għax jekk it-tkeċċija tagħhom ġiebet il-ħbiberija tad-dinja ma' Alla, l-ilqugħ tagħhom mill-ġdid xi jkun ifisser, jekk mhux ħajja mill-imwiet?

Jekk l-ewwel frott hu mqaddes, hekk ukoll hi l-għaġna kollha; u jekk hu mqaddes l-għerq, hekk ukoll huma l-friegħi.

Jekk xi wħud mill-friegħi tqaċċtu, int li int żebbuġa selvaġġa, li kont imlaqqam fuqhom u taqsam magħhom l-għerq u terda' s-sustanza taż-żebbuġa, la tiftaħarx minn fuq il-friegħi mqaċċta.

Jekk int tiftaħar, ftakar li mhux int iżżomm l-għerq, imma l-għerq iżomm lilek.

Int għandek mnejn tgħid: "Il-friegħi tqaċċtu, biex nitlaqqam jien flokhom."

Tajjeb!

Tqaċċtu, għax ma emmnux; imma int qiegħed iżżomm bil-fidi.

Timliex rasek, iżda ibża'.

Jekk Alla ma ħafirhiex lill-friegħi naturali, anqas ma jaħfirha lilek.

Qis, mela, it-tjieba u l-ħruxija ta' Alla: ħruxija għal dawk li waqgħu, u t-tjieba għalik jekk tibqa' fit-tjieba tiegħu; inkella int ukoll titqaċċat.

Huma wkoll jerġgħu jitlaqqmu jekk ma jibqgħux ma jemmnux; għax Alla għandu l-qawwa li jerġa' jlaqqamhom.

Jekk int ġej miż-żebbuġa selvaġġa u kontra n-natura kont imlaqqam f'żebbuġa tajba, kemm iktar jistgħu jitlaqqmu fiż-żebbuġa tagħhom stess dawk li skont in-natura ġejjin minnha!

Is-salvazzjoni ta' Iżrael

Ma rridx li ma tkunux tafu, l-aħwa, dan il-misteru, li ma tmorrux taħsbu li intom xi għorrief; l-ebusija tal-qalb li waqgħet fuq parti minn Iżrael tibqa' sakemm tidħol il-milja tal-pagani; u hekk Iżrael kollu jkun salv.

Kif inhu miktub:

"Għad joħroġ minn Sijon il-Feddej;

ineħħi l-ħażen minn Ġakobb.

U dan ikun il-patt tiegħi magħhom:

meta nneħħilhom dnubiethom."

Skont l-Evanġelju huma għedewwa minħabba fikom; skont l-għażla huma maħbuba minħabba missirijiethom.

Alla ma jiħux lura d-doni tiegħu

Alla ma jreġġax lura d-doni u s-sejħa tiegħu.

Bħalma fl-imgħoddi intom ma kontux tobdu lil Alla, imma issa sibtu l-ħniena tiegħu minħabba d-diżubbidjenza tagħhom; hekk huma wkoll mhumiex jobduh minħabba l-ħniena li sibtu intom mingħandu, ħalli issa huma wkoll isibu l-ħniena.

Għax Alla ħalla 'l kulħadd fil-jasar tad-diżubbidjenza, biex jagħmel ħniena ma' kulħadd.

Kemm huma kbar l-għana, l-għerf u l-għaqal ta' Alla!

Kemm tassew ħadd ma jista' jgħarbel il-ġudizzju tiegħu u jifhem it-triqat tiegħu!

Għax min qatt għaraf moħħ il-Mulej?

Min qatt kien il-kunsillier tiegħu?

Min qatt tah l-ewwel biex jistħoqqlu l-ħlas?

Kollox ġej minnu, kollox permezz tiegħu, kollox għalih.

Lilu l-glorja għal dejjem ta' dejjem.

Ammen!


Il-ħajja ġdida fi Kristu

Nitlobkom, l-aħwa, għall-ħniena ta' Alla, offru ġisimkom b'sagrifiċċju ħaj, qaddis, jogħġob lil Alla, jiġifieri l-qima spiritwali tagħkom.

Timxux max-xejra ta' din id-dinja, iżda nbidlu skont it-tiġdid ta' fehmietkom, biex iseħħilkom tagħrfu x'inhi r-rieda ta' Alla, x'inhu t-tajjeb li jogħġbu, x'inhu perfett.

Jiena ngħidilkom ilkoll bis-saħħa tal-grazzja li tani Alla: tippretendux li intom xi ħaġa aktar milli intom kif għandu jkun!

Iżda kull wieħed minnkom iżomm ruħu ta' li hu skont il-qjies tal-fidi li tah Alla.

Bħalma aħna għandna ħafna membri f'ġisem wieħed, iżda mhux il-membri kollha għandhom l-istess xogħol, hekk aħna ġisem wieħed fi Kristu u kull wieħed minna membru tal-ieħor.

Aħna għandna doni differenti skont il-grazzja li Alla tana; jekk għandna d-don tal-profezija, ħa nħaddmuh skont il-qjies tal-fidi; jekk għandna d-don tal-ministeru, ħa nservu; min għandu d-don tat-tagħlim, ħa jgħallem; min id-don tat-tħeġġiġ, ħa jħeġġeġ; min id-don tat-tqassim, ħa jqassam b'idejh miftuħa; min għandu l-awtorità fuq l-oħrajn, ħa jmexxi bil-ħerqa; min id-don tal-opri tal-ħniena, ħa jagħmel dan bil-ferħ.

Il-liġi tal-ħajja nisranija

Qisu li l-imħabba tagħkom ma tkunx wiċċ b'ieħor; taħmlux il-ħażen; żommu mat-tajjeb.

Ħobbu lil xulxin bħal aħwa; fittxu li tistmaw lil xulxin.

Tħallux il-ħrara tagħkom tibred, tħeġġu fl-ispirtu, aqdu lill-Mulej.

Ifirħu bit-tama, stabru fl-hemm, itolbu bla waqfien.

Aqsmu ġidkom mal-qaddisin li jinsabu fil-bżonn; ilqgħu f'darkom lill-barranin.

Bierku lil dawk li jippersegwitawkom; bierku, u la tisħtu lil ħadd.

Ifirħu ma' min jifraħ, ibku ma' min jibki.

Aħsbu f'xulxin l-istess, taħsbux fi ħwejjeġ kbar, imma fittxu l-umli.

Tagħmluhiex ta' għorrief.

Troddu lil ħadd deni b'deni.

Ħa jkun ħsiebkom filli tagħmlu t-tajjeb quddiem il-bnedmin kollha.

Jekk jista' jkun, sakemm ikun ġej minnkom, għixu fil-paċi ma' kulħadd.

Tivvendikawx ruħkom b'idejkom, għeżież tiegħi, imma ħallu l-korla ta' Alla tagħmel hi, għax hemm miktub: "Għalija l-vendetta, jiena nħallas, jgħid il-Mulej."

Jekk l-għadu tiegħek bil-ġuħ, itimgħu; jekk hu bil-għatx, isqih.

Jekk tagħmel hekk tkun qiegħed tiġma' ġamar jaqbad fuq rasu.

Tħallix il-ħażen jirbħek, iżda irbaħ il-ħażen bit-tajjeb.


Ubbidjenza lill-awtorità

Kull bniedem għandu jobdi lill-awtorità ta' fuqu.

Ma hemmx awtorità jekk mhix ġejja minn Alla; u l-awtoritajiet li hemm, qegħdin hemm bl-ordni ta' Alla.

Għalhekk, dawk li jeħduha kontra l-awtorità jkunu qegħdin jeħduha kontra l-ordni mwaqqaf minn Alla; u dawk li jeħduha kontra Alla, ikunu qegħdin jiġbdu l-kundanna fuqhom infushom.

Jibżgħu mill-awtoritajiet mhux dawk li jagħmlu t-tajjeb, iżda dawk li jagħmlu l-ħażin.

Trid ma tibżax minn min għandu s-setgħa?

Agħmel it-tajjeb, u jkollok it-tifħir mingħandu.

Għax qaddej ta' Alla hu għall-ġid tiegħek.

Jekk inti tagħmel il-ħażin, ibża' minnhom.

Mhux għal xejn li l-kap iġib ix-xabla; hu l-ministru ta' Alla biex jikkastiga u jitħallas minn min jagħmel il-ħażen.

Għalhekk jeħtieġ li toqogħdu għall-awtoritajiet, mhux biss minħabba l-korla, imma wkoll minħabba l-kuxjenza.

Għalhekk ukoll ħallsu t-taxxi; għax l-awtoritajiet huma uffiċjali ta' Alla għal dan ix-xogħol.

Meta jagħmlu dan, ikunu qegħdin jaqdu dmirhom.

Agħtu lil kulħadd dak li ħaqqu, taxxi lil min imissu t-taxxi, dazju lil min imissu d-dazju, rispett lil min imissu r-rispett, ġieħ lil min imissu l-ġieħ.

Ħobbu lil xulxin

Tkunu obbligati lejn ħadd ħlief li tħobbu lil xulxin.

Kull min iħobb ikun iħares il-bqija tal-Liġi.

Għax il-kmandamenti: "La tagħmilx adulterju, la toqtolx, la tisraqx, la tkunx rgħib," u kull preċett ieħor, hu liema hu, kollha jinġabru f'kelma waħda: "Ħobb il-proxxmu tiegħek bħalek innifsek."

L-imħabba ma tagħmilx deni lill-proxxmu; mela l-imħabba hi l-milja tal-Liġi.

Inqumu min-ngħas

Barra minn dan, intom tafu f'liema żmien qegħdin.

Waslet is-siegħa li intom tqumu min-ngħas; għax is-salvazzjoni tagħna hi eqreb minn meta bdejna nemmnu.

Il-lejl għoddu għadda, u qorob il-jum.

Inwarrbu mela l-għemil tad-dlam u nilbsu l-armi tad-dawl.

Ngħixu kif jixraq, bħal f'binhar; mhux bl-ikel iż-żejjed u s-sokor, mhux biż-żina u t-tbahrid, mhux bil-ġlied u l-għira.

Imma ilbsu lil Sidna Ġesù Kristu u ħallukom mill-ħsieb tal-ġisem u l-ġibdiet tiegħu.


Tiġġudikax lil ħuk

Lil min hu dgħajjef fil-fidi ilqgħuh mingħajr ma toqogħdu tiddiskutu l-fehmiet tiegħu .

Hemm min jaħseb li jista' jiekol kollox, u hemm min, imbagħad, għax hu dgħajjef fil-fidi, jiekol ħaxix biss.

Min jiekol kollox m'għandux imaqdar lil min ma jikolx; u min ma jikolx m'għandux jiġġudika lil min jiekol, għax Alla laqa' lilu wkoll.

Int min int biex tagħmel ħaqq mill-qaddej ta' ħaddieħor ?

Jekk iżommx wieqaf jew jaqax, dan jarah sidu.

Iżda huwa jżomm wieqaf, għax il-Mulej għandu kull ħila li jżommu wieqaf.

Hemm min jagħżel bejn jum u ieħor , u hemm min iqis il-jiem kollha xorta.

Ħa jżomm kulħadd il-fehma tiegħu.

Min iħares il-jum, iħarsu għall-ġieħ tal-Mulej; u min jiekol, jiekol għall-ġieħ tal-Mulej, ladarba b'hekk ikun qiegħed jiżżi ħajr lil Alla.

U min ma jikolx, ma jikolx għall-ġieħ tal-Mulej, u hu wkoll ikun qiegħed jiżżi ħajr lil Alla.

Għax ħadd minna ma jgħix għalih innifsu, u ħadd ma jmut għalih innifsu.

Jekk ngħixu, ngħixu għall-Mulej; jekk immutu, immutu għall-Mulej.

Sew jekk ngħixu, mela, sew jekk immutu, aħna tal-Mulej.

Kristu għalhekk miet u rxoxta, biex ikun Sid kemm tal-ħajjin u kemm tal-mejtin.

Imma int, għax għandek tagħmel ħaqq minn ħuk?

Jew lil ħuk, għaliex għandek tmaqdru?

Aħna lkoll għad nidhru quddiem it-tribunal ta' Alla; għax hemm miktub:

"Daqs kemm jien ħaj, jgħid il-Mulej, quddiemi għad jinżel għarrkupptejh kull bniedem,

u kull ilsien għad ifaħħar lil Alla."

Għalhekk kull wieħed minna għad jagħti kont tiegħu nnifsu lil Alla.

Tfixkilx lil ħuk

Ma niġġudikawx iżjed, mela, lil xulxin.

Aħjar taraw li ma tkunux ta' tfixkil jew ta' skandlu għal ħukom.

Għax jiena naf, u minn dan jiena żgur fil-Mulej Ġesù, li xejn ma hemm imniġġes minnu nnifsu.

Imma jekk xi ħadd jidhirlu li ħaġa hi mniġġsa, għalih tkun imniġġsa.

Jekk minħabba l-ikel tiegħek tħalli lil ħuk iġarrab il-ħsara, inti ma tkunx qiegħed timxi bl-imħabba.

Qis li ma tmurx, minħabba l-ikel tiegħek, iġġarraf lil dak li għalih miet Kristu.

Tħallux illi t-tajjeb li għandkom ikun kaġun ta' tkasbir għalik.

Is-Saltna ta' Alla mhijiex ikel u xorb, imma hi ġustizzja, u sliem, u grazzja fl-Ispirtu s-Santu.

Min jaqdi lil Kristu f'dan, ikun jogħġob lil Alla, u jinġieb mill-bnedmin.

Ħalli nfittxu, mela, dak li jġib is-sliem u dak li jservi għall-edifikazzjoni ta' xulxin.

Tħallix li bl-ikel tiegħek titħassar l-opra ta' Alla.

Kollox safi, imma jagħmel ħażin il-bniedem li jiekol xi ħaġa li biha jiskandalizza lil ħaddieħor.

It-tajjeb hu li la tiekol laħam u lanqas tixrob inbid u ma tagħmel xejn li jista' jfixkel lil ħuk.

Il-konvinzjoni tal-kuxjenza tiegħek żommha għalik quddiem Alla.

Hieni l-bniedem li ma jikkundannax lilu nnifsu meta jaqtagħha x'se jagħmel.

Min jiekol bid-dubju hu kkundannat għax mhux miexi skont il-konvinzjoni tal-kuxjenza tal-fidi, u kulma mhux mill-konvinzjoni tal-fidi hu dnub.